Sabah Tidak Perlu Bantuan Jika Persekutuan Tunai MA63

TUARAN: Sabah tidak perlu bantuan kerana negeri ini kaya dengan hasilnya sendiri sebaliknya Perikatan Nasional (PN) yang harus menunaikan tanggungjawab mereka terhadap hak serta keistimewaan yang termaktub dalam Perjanjian Malaysia 1963 (MA63).

Ini kerana, apa yang dilihat ketika pemerintahan era UMNO juga tidak menuntut isu MA63 di Sabah sehingga menyebabkan negeri ini bergantung sepenuhnya kepada kerajaan persekutuan.

Jadi kini, kenapa perlu Sabah bergantung kepada kerajaan persekutuan kalau UMNO sendiri gagal menuntut hak Sabah.

Timbalan Ketua Wirawati Parti Warisan Sabah (WARISAN), Jo-Anna Henley Rampas berkata, kenyataan yang dibuat oleh Timbalan Ketua Parti Peribumi Bersatu Malaysia (BERSATU), Datuk Seri Masidi Manjun bahawa Sabah perlu bantuan daripada persekutuan untuk memulihkan dan mengukuhkan kembali ekonomi negeri yang lembap kesan Covid-19 adalah tidak wajar.

Katanya, pandangan terpesong oleh BERSATU Sabah itu adalah penyebab negeri ini tidak diberikan perhatian yang sewajarnya oleh persekutuan.

“Masidi mengatakan bahawa Sabah memerlukan bantuan (pertolongan) dari persekutuan, itu adalah salah. Sabah tidak memerlukan bantuan kerana negeri kita ini bukan seperti Perlis yang tidak mempunyai sumber asli yang banyak.

“Apa yang kita mahukan ialah PN menghormati dan menunaikan tanggungjawab mereka terhadap hak dan keistimewaan Sabah yang termaktub dalam MA63 dan perlembagaan seperti hak 40 peratus keatas cukai yang dikutip oleh persekutuan,” katanya dalam satu kenyataan media, hari ini.

Jo-Anna berkata lagi, Presiden UMNO Zahid Hamidi juga sebelum ini telah berjanji ketika Pilihanraya Kecil (PRK) Kimanis Januari lalu bahawa UMNO akan melaksanakan MA63 tetapi sehingga kini tiada tindakan.

“Selama lebih dari 20 tahun, Sabah telah menyumbang kepada kemajuan persekutuan melalui petroleum dan gas serta minyak sawit.

“Ini dibuktikan apabila Sabah dinamakan sebagai penyumbang Keluaran Dalam Negara Kasar ( KDNK) keenam terbesar di negara ini untuk tahun lalu,” katanya.

Jo-Anna berkata, sebenarnya perbelanjaan yang berhemah kerajaan negeri adalah kunci kepada kemampuan ketua menteri untuk melaksanakan pakej rangsangan ekonomi negeri ekoran wabak Covid-19.

“Ini membuktikan bahawa kita dapat mengatasi sendiri masalah ekonomi disebabkan oleh wabak ini,” katanya.

Katanya lagi, Masidi juga menyatakan bahawa kegiatan berpolitik akan berkurangan sekiranya BERSATU Sabah atau Barisan Nasional (BN) menang.

“Tetapi dia sepatutnya memberitahu bekas Ketua Menteri, Tan Sri Musa Aman supaya tidak merampas kuasa pada Julai lalu,” katanya.

Sehubungan itu, Jo-Anna menegaskan bahawa rakyat Sabah harus tahu di mana hala tuju BERSATU Sabah melalui apa yang dikatakan oleh Presiden, Ketua dan Timbalan Ketua parti itu.

“Sekarang jelas bahawa BERSATU tidak berniat untuk memberikan ‘kebebasan’ atau memperkasakan Sabah sebaliknya mahu menjadikan Sabah terus bergantung kepada kerajaan persekutuan dalam semua aspek melalui pulangan yang sedikit sebagai timbal balik kepada sumber asli negeri ini yang diambil dan digunakan untuk menjaga hati pengundi mereka di Semenanjung.

“Orang-orang seperti Hajiji (Ketua Badan Pimpinan BERSATU Sabah) dan Masidi juga perlu membentuk pemimpin Sabah muda yang bermaruah dan berani untuk meneruskan perjuangan membela maruah dan hak Sabah.

“Masih kita ingat, dalam keterujaannya untuk membawa lebih banyak orang Kadazan Dusun dan Murut (KDM) untuk menyertai UMNO, Masidi telah mengatakan pada 2014 bahawa KDM adalah sebahagian daripada rumpun melayu dan ini telah membangkitkan kemarahan Timbalan Presiden Persatuan Dusun Sabah Bersatu (USDA), Datuk Kalakau Untol pada ketika itu

“Inilah masanya bagi etnik KDM, Bajau dan Cina di Tuaran untuk bangun bersama-sama menentang BERSATU Sabah kerana agenda utamanya hanya untuk ‘memperbudakkan’ rakyat Sabah seperti semasa era UMNO dulu.

“Saya yakin daerah lain di Sabah akan mencontohi apa yang kita lakukan di sini dan bersatu untuk menolak PN juga,” katanya. BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keluarga terkejut Farid dihukum penjara

“KELUARGA kami masih lagi terkejut dengan berita ini,” kata Fadzil Zahari, adik kepada pelakon Datuk Farid Kamil mengenai hukuman penjara sembilan bulan oleh Mahkamah Majistret Petaling Jaya terhadap abangnya, hari ini.

Fadzil ketika dihubungi Harian Metro tidak dapat berkongsi butiran lanjut memandangkan peguam Farid dalam proses untuk membuat rayuan.

“Peguam Farid tengah mohon rayuan lagi. Kami mohon ruang,” katanya ringkas.

Sementara itu, pengurus Farid, Saufee Miftah memaklumkan Farid berada dalam keadaan baik sebaik dijatuhi hukuman penjara.

“Farid dalam keadaan baik. Maaf, saya tak boleh bagi apa-apa kenyataan,” katanya.

Terdahulu Harian Metro melaporkan Farid dijatuhi hukuman penjara sembilan bulan oleh Mahkamah Majistret Petaling Jaya atas kesalahan menggunakan dadah jenis ganja THC atau Tetra Hydrocannibol Januari tahun lalu.

Majistret Nor Ariffin Hisham membuat keputusan itu terhadap Farid, 38, selepas dia yang sepatutnya membela diri hari ini, memilih untuk berdiam diri.

Mahkamah juga tidak membenarkan hukuman itu ditangguhkan dan Farid akan dihantar menjalani hukuman penjara di Penjara Kajang hari ini juga. – Berita Harian


Labuan Catat Sifar Kes Jangkitan Hari Ini, Pertama Kali Sejak Pandemik Melanda Negara

LABUAN: Jumlah kes COVID-19 terus menurun di Labuan ke paras yang tidak pernah dicatatkan sejak akhir Februari tahun lepas, pada ketika Wilayah Persekutuan itu melaksanakan vaksinasi kepada kesemua orang dewasa dan melaksanakan sekatan pergerakan, yang akhirnya menunjukkan kesannya.

Labuan mencatatkan kes baharu sifar hari ini, pertama kali sejak pandemik itu melanda pulau bebas cukai tersebut.

Dengan perkembangan baik ini, kes di Labuan sehingga hari ini (14 Ogos) kekal pada 9,740 kes dengan 149 kematian.

Pengarah Kesihatan Labuan Dr Ismuni Bohari berkata, Labuan mencatatkan kes pertama pada 18 Feb 2020 yang melibatkan satu pasangan suami isteri.

Isteri pasangan itu, berusia 22 tahun berasal dari Shandong, China.

Seperti yang dilaporkan Bernama, pasangan itu telah ditahan sebaik sahaja tiba dari Kuala Lumpur, selepas pihak imigresen mendapati mereka telah melawat China, beberapa hari sebelum pulang ke Labuan.

Sebaik sahaja pemeriksaan oleh pegawai kesihatan, mereka telah disyaki mempunyai gejala virus itu dan telah dirujuk ke hospital dan dikuarantin.

Berdasarkan kepada siasatan, pasangan itu pulang ke Malaysia dari Xiamen, China pada 17 Feb 2020 dan menaiki penerbangan ke Labuan pada keesokkan harinya, dan bermula dari hari tu kes jangkitan harian di Labuan berterusan meningkat dan tidak pernah mencatatkan kes sifar sejak itu.

Dr Ismuni berkata, Labuan akan bertukar ke Fasa Tiga Pelan Pemulihan Negara (PPN), dengan jumlah telah divaksinasi 91.57 peratus mereka yang layak di bawah Program Imunisasi COVID-19 Kebangsaan (PICK).

“Labuan sebelum ini menjadi negeri dan Wilayah Persekutuan dilanda kes COVID-19 paling teruk, dengan mencatatkan kadar jangkitan tertinggi di negara dan melibatkan kes varian Delta,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Tambah Katil Hospital Di Sabah Kerana ICU Kini 72% Penuh

PETALING JAYA: Lebih banyak usaha dilakukan Kementerian Kesihatan untuk meningkatkan jumlah katil hospital di Sabah kerana 72% daripada 122 katil di unit rawatan rapi kini menempatkan pesakit Covid-19 serta kes lain.

Ketua Pengarah Kesihatan, Dr Noor Hisham Abdullah berkata, kapasiti katil di 9 hospital Covid-19 serta 21 pusat kuarantin dan rawatan berisiko rendah (PKRC) di Sabah ditingkatkan 2.5 kali ganda, daripada 2,129 katil pada awal bulan lalu kepada 5,414 katil sekarang.

Katanya, kadar penggunaan katil ketika ini ialah 35% dan penubuhan hospital medan dengan kerjasama pasukan tentera di Tawau mampu memuatkan 100 katil bagi kegunaan pesakit bukan Covid-19 supaya lebih banyak katil di Hospital Tawau boleh digunakan untuk pesakit Covid-19.

“Bagi meningkatkan jumlah katil ICU, KKM menyusun atur semula kawasan klinikal di beberapa fasiliti kesihatan, di mana kawasan dalam hospital diubah suai bagi tujuan rawatan pesakit kritikal Covid-19.

“Ini membantu meningkatkan jumlah katil ICU sedia ada di Sabah,” katanya dalam sidang media hari ini.

Hisham berkata, KKM turut menggunakan inovasi “ventilator splitter” menerusi teknologi cetakan 3D bagi membolehkan sebuah mesin bantuan pernafasan digunakan 2 pesakit Covid-19.

Katanya, KKM turut meningkatkan kapasiti tenaga sumber manusia perubatan serta kesihatan awam.

“Mobilisasi pasukan bantuan melibatkan 767 anggota perubatan dan kesihatan awam KKM daripada pelbagai kategori dan skim perkhidmatan digerakkan ke Tawau, Lahad Datu, Semporna, Sandakan dan Kota Kinabalu.

“Lebih ramai anggota akan dihantar kelak, di mana 99 petugas akan bertolak ke Sabah dalam minggu ini dan minggu depan (36 petugas kesihatan awam dan 63 petugas perubatan).”

Katanya, KKM mempergiatkan pembabitan lebih ramai sukarelawan NGO dan individu dalam menangani krisis ini, dengan 4,794 pendaftaran yang diterima masih dalam proses saringan.

Hisham berkata, penyumberluaran perkhidmatan perubatan bagi kes bukan Covid-19 turut dilakukan, di mana Jabatan Kesihatan Sabah berbincang dan menandatangani perjanjian dengan beberapa hospital swasta.

Hospital swasta terbabit adalah Institut Jantung Negara, Hospital Gleneagles Kota Kinabalu, Hospital Gleneagles Pulau Pinang, Hospital Pakar KPJ Sabah, Pusat Perubatan Pakar Tawau dan Pusat Perubatan Jesselton.

Beliau berkata, kapasiti ujian makmal Reverse Transcription Polymerase Chain Reaction (RT-PCR) dan Antigen Rapid Test Kit (RTK Antigen) di Sabah turut dinaikkan 2 kali ganda.

Katanya, kapasiti ujian RT-PCR di Sabah ialah 1,350 ujian pada Julai lalu dan kini ia dinaikkan kepada 2,600 ujian sehari dengan sampel RT-PCR dihantar ke Institut Penyelidikan Perubatan dan Makmal Kesihatan Awam Kebangsaan melalui Tentera Udara Diraja Malaysia serta Pos Laju setiap hari.

“Perkhidmatan penyumberluaran kepada makmal swasta juga dilakukan, misalnya pada 16 Okt, sebanyak 4,327 ujian disumberluarkan kepada makmal swasta agar lebih banyak saringan dapat dijalankan di lapangan.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tambah Anggota, Aset Op Benteng Di Sabah

KUALA LUMPUR: Kerajaan memutuskan untuk menambah keanggotaan, aset keselamatan dan memperkasa kawalan di perairan Sabah melalui Operasi Benteng, bagi mengekang kemasukan pendatang asing tanpa izin (Pati).

Menteri Kanan (Kluster Keselamatan) Datuk Seri Ismail Sabri Yaakob berkata, keputusan dibuat mesyuarat khas Majlis Keselamatan Negara (MKN) berkenaan Covid-19 yang dipengerusikan Perdana Menteri Tan Sri Muhyiddin Yassin, hari ini.

“Pada awalnya kes Covid-19 di Sabah berpunca daripada kemasukan Pati, jadi mesyuarat khas pagi ini bersetuju menambah anggota dan aset sama ada daripada Angkatan Tentera Malaysia (ATM), Polis Diraja Malaysia (PDRM), begitu juga Agensi Penguatkuasaan Maritim Malaysia (APMM).

“Ia bagi memperkasakan dan menambah ketat lagi kawalan di Pantai Timur Sabah supaya dapat halang kemasukan Pati, khususnya melalui lorong tikus.

“Saya tahu Pantai Timur Sabah ini panjang dan luas serta banyak pulau jadi transit Pati, maka perlu ditambah aset dan anggota untuk kawalan,” katanya pada sidang media selepas mesyuarat khas MKN berkenaan Covid-19 di Putrajaya, hari ini.

Ismail Sabri berkata, bagi Pati yang ditahan kerana tiada dokumen perjalanan sah, mereka akan ditempatkan di depot tahanan Jabatan Imigresen Malaysia sekali gus menjalani kuarantin.

“(Tapi) Difahamkan ada mereka ditahan yang punyai kad pengenalan, cuma kita tidak bebaskan mereka, walaupun tak boleh menahan mereka, sebaliknya mereka diletakkan di pusat kuarantin selama 14 hari.

“Keputusan ini dibuat kerana kes meningkat dan kemasukan Pati telah menyebabkan penularan Covid-19 (dalam negara),” katanya.

Mengulas mengenai prosedur operasi standard (SOP) anak kapal, beliau menjelaskan ujian calitan perlu dilaksana untuk mereka yang memulakan pelayaran.

Katanya, anak kapal diperlukan menjalani kuarantin 14 hari sekiranya keputusan saringan negatif Covid-19, manakala jika positif, mereka akan dihantar terus ke hospital untuk rawatan.

“Bagi anak kapal yang ‘sign off'(daftar keluar tugas), mereka hanya perlu jalani ujian saringan dan tidak perlu kuarantin wajib sekiranya kapal hanya berlayar di perairan Malaysia dan tidak ke mana-mana serta sudah berada di laut lebih 14 hari.

“Anak kapal akan diiring turun dan terus ke lapangan terbang dan menaiki pesawat pulang ke negara asal.

“Bagaimanapun sekiranya kapal ada singgah di pelabuhan lain atau datang dari luar Malaysia, maka perlu jalani ujian calitan dan kuarantin wajib 14 hari,” katanya. – HMetro


PBS Perlu Aktif Tarik Lebih Ramai Golongan Muda Sertai Parti – Ongkili

KOTA KINABALU : Parti Bersatu Sabah (PBS) perlu bergiat aktif menarik lebih ramai golongan muda untuk menyertai dan bersama-sama parti itu memperjuangkan misi dan visinya, kata Presidennya Datuk Seri Dr Maximus Ongkili.

Beliau berkata pemimpin parti sedia ada tidak seharusnya berasa takut atau terancam dengan penglibatan golongan muda dalam parti itu, sebaliknya mereka perlu dilatih dan dipimpin agar mengenali dan memahami asas perjuangan PBS.

“Saya merasakan PBS akan bertambah mantap dengan penglibatan darah muda dalam perjuangan kita. Sebarkan berita baik mengenai PBS dan laungkan keistimewaan parti kita yang berbeza daripada parti-parti lain di Malaysia, kerana perbezaan itu adalah aset kita.

“Marilah bergerak ke hadapan bersama, agar Sabah terus maju jaya…bersatulah kita untuk Sabah tanah airku,” katanya dalam ucapan dasar presiden sempena persidangan perwakilan tahunan PBS kali ke-36 dan ke-37 di Dewan Hakka di sini hari ini.

Mengenai pemilihan PBS pada tahun ini, Menteri di Jabatan Perdana Menteri (Hal Ehwal Sabah dan Sarawak) itu berkata 164 ahli parti akan bertanding bagi jawatan-jawatan Ahli Majlis Tertinggi (AMT) dan Exco, sama ada di peringkat Induk, Wanita dan Pemuda.

Ahli Parlimen Kota Marudu itu mengingatkan ahli yang dipilih perwakilan agar bertanggungjawab dengan jawatan yang diberikan, dengan menggalas tugas dengan penuh dedikasi, adil dan saksama.

“Jangan wujudkan perbalahan di antara pihak yang menang dan kalah. Kita perlu terima apa saja keputusan yang telah dibuat oleh pihak perwakilan, kerana undi itu suara majoriti dari akar umbi,” katanya.

Menurutnya PBS yang telah wujud lebih 30 tahun lalu, memerlukan barisan kepimpinan yang berwibawa, bersih dan komited dengan misi mengekalkan kedudukan parti itu agar kekal relevan sepanjang masa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dalang Kemasukan PATI Di Sabah Akan Diburu – Azis

Dalang yang membantu kemasukan Pendatang Tanpa Izin (PATI) akan diburu, dalam usaha menangani kemasukan PATI menerusi laluan tikus di perairan negeri ini, kata Timbalan Menteri Dalam Negeri Mohd Azis Jamman.

Katanya, pesisir pantai di timur Sabah yang luas sepanjang 1,700 kilometer, menyebabkan wujudnya laluan tikus, yang digunakan dalang dari dalam negara, membawa masuk PATI.

“Inilah kekangan kita hadapi dari dahulu lagi, dalam menangani kemasukan PATI ke negeri ini, apabila ada dalang dari dalam membantu PATI.

“Saya memberi amaran, akan memburu mereka dan jika didapati memberi kerjasama kepada PATI, akan diambil tindakan tegas mengikut lunas undang-undang yang ada,” katanya ketika menyertai operasi penguatkuasaan, Jabatan Imigresen Sabah di ibu negeri, malam tadi.Iklan

Hadir sama, Pengarah Jabatan Imigresen Sabah Dr Muhamad Sade Mohamad Amin.

Mohd Azis yang juga Ahli Parlimen Sepanggar berkata, pihak berkuasa di bawah kementeriannya iaitu Polis dan Jabatan Imigresen tahu beberapa laluan tikus yang sering digunakan PATI masuk ke negeri ini.

“Disebabkan kawasan pesisir pantai yang luas di timur negeri, ini mewujudkan banyak lagi laluan tikus yang kita tidak tahu.

“Inilah tempat perlu kita cari dan cuba tutup laluan tikus ini, dalam menghalang kemasukan PATI ke negeri ini,” katanya.

Dalam pada itu, Mohd Azis berkata sepanjang tahun lepas, Jabatan Imigresen Sabah telah melaksanakan 1,199 operasi penguatkuasaan terhadap PATI di negeri ini, dan seramai 28,555 orang diperiksa.

Katanya daripada jumlah itu, 4,180 PATI dan 23 majikan ditangkap, serta 12,230 PATI diusir balik ke negara asal mereka.

Beliau berkata ini satu pencapaian memberangsangkan dan mahu ia diteruskan untuk memburu PATI serta mengusir lebih ramai golongan itu balik ke negara asal mereka.


Semakan Bantuan Sabah Prihatin Covid-19 Kini Boleh Dilakukan

KOTA KINABALU: Semakan Bantuan Sabah Prihatin Covid-19 kini boleh dilakukan melalui talian yang disediakan oleh kerajaan negeri bagi memudakan proses semakan status permohonan.

Menteri Kerajaan Tempatan dan Perumahan, Datuk Seri Panglima Masidi Manjun dalam satu kenyataan berkata, kini orang ramai boleh mengakses portal semakan menerusi bantuan.sabah.gov.my atau melalui talian 088-369430 dan 01159792975 (Whatsapp).

Kerajaan Sabah menyediakan peruntukan RM160 juta bagi membantu golongan sasar dari pelbagai sektor yang terkesan akibat pandemik Covid-19.

Disamping itu, orang ramai juga boleh mendapatkan maklumat dan perkembangan terkini Covid-19 daripada Jawatankuasa Pengurusan Bencana Covid-19 negeri Sabah.

Katanya, maklumat semasa situasi kes Covid-19 di Sabah boleh diakses melalui portal https://covid19.sabah.digital/covid19/ dan talian iaitu 088-369433 dan 088- 369434 untuk pelbagai pertanyaan, prosedur operasi standard (SOP) dan pengoperasian perniagaan dan lain-lain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jauh Ketinggalan, Rakyat Sabah Tak Rasa ‘Merdeka’ Yang Sama

KOTA KINABALU: Apabila Yami Baga menonton televisyen, beliau merasa sedikit terkilan melihat iklan Hari Merdeka yang menayangkan orang ramai gembira menyambut banyak kemajuan dalam kehidupan mereka sejak Merdeka.

Sekalipun bangga dengan kemajuan Malaysia, Yami dan jiran-jirannya tidak dapat berkongsi kegembiraan seperti yang dilihat di kaca TV.

“Semua orang kampung saya tanya, bila nak ‘merdeka’ daripada masalah air,” katanya kepada FMT.

“Kami saksikan Kuala Lumpur bina menara berkembar, sementara di sini, kami masih bergantung kepada air sungai yang perlu kami kumpul setiap hari.”

Kampung lereng bukit didiami Yami, Kampung Kionsom terletak di Inanam, Kota Kinabalu. Mereka tidak pernah menikmati bekalan air yang selamat dan dirawat. Penduduknya bergantung kepada sistem graviti air yang dibina atas inisiatif sendiri pada 1981.

Sistem ini membawa air daripada sungai dan mata air ke dalam tangki yang terletak tinggi daripada kampung tanpa menggunakan pam. Ini adalah satu-satunya sumber air untuk semua keperluan harian mereka.

Tidak jauh dari kampung itu, di sebuah kejiranan berpagar di kawasan pembangunan moden Bandar Sierra, Telipok, pensyarah Tony Paridi Bagang berkata, mereka berdepan gangguan bekalan air yang tidak berkesudahan.

Situasinya begitu buruk sehingga mendorong penduduk yang terdesak membina sistem graviti air mereka sendiri.

Bagang, yang bekerja di Universiti Teknologi Mara Sabah, berkata Sabah masih jauh ketinggalan dari segi pembangunan berbanding Semenanjung.

Di daerah Kota Marudu, Nurziati Solboy berkata, lebih baik jangan bertanya kepada penduduk kampungnya, Kampung Sungai Magandai, bagaimana mereka meraikan Merdeka.

“Penduduk kampung di sini akan jawab, ‘Merdeka apa?’ Tiada perubahan di kampung kami,” katanya.

Masalah terbesar bagi mereka adalah satu-satunya jalan ke kampung menjadi berlumpur ketika hujan lebat. Penduduk kampung telah meminta pihak berkuasa menurap jalan tersebut, tetapi tidak ditunaikan.

Kampung ini juga bergantung kepada panel solar untuk mendapatkan tenaga, sistem graviti untuk air, dan bertahan tanpa akses Internet.

“Jujurnya, kami tak dapat rasa kemeriahan Merdeka dengan keadaan di kampung kami. Hari Merdeka sama saja seperti hari-hari lain,” kata Nurziati.

“Kami sentiasa harap keajaiban daripada kerajaan, tetapi hampir putus asa.”

Ahli ekonomi James Alin memberitahu FMT, tidak tepat untuk mengatakan tiada sebarang pembangunan bagi Sabah sejak menyertai Persekutuan pada 1963.

“Terdapat banyak perubahan, tetapi kita semua perlu maju pada kadar sama sebagai sebuah negara, dan ini tidak berlaku,” katanya.

Tambahnya, jurang antara Kota Kinabalu dan kawasan luar bandar, dan selat antara Borneo dan Semenanjung sangat ketara.

“Kanak-kanak di tempat lain perolehi 12 tahun persekolahan, tetapi di Sabah, hanya lapan. Jadi, ada ramai kanak-kanak yang buta huruf kerana mereka tidak cukup bersekolah,” katanya.

Ahli ekonomi Firdausi Suffian berkata, Sabah kaya “tetapi terlalu ramai rakyatnya masih miskin”.

Tambahnya, tahap kemiskinan di Sabah tetap lebih tinggi daripada purata nasional.

Statistik kerajaan menunjukkan, peratusan isi rumah di Sabah miskin mutlak meningkat daripada hanya bawah 20% pada 2019 kepada lebih 25% tahun lepas.

Alin berkata, Malaysia sudah separuh jalan ke arah menjadi negara berpendapatan tinggi, dengan pendapatan per kapita USD20,000 (RM84,000) tetapi Sabah masih jauh ketinggalan, dengan jurang semakin melebar.

“Purata pendapatan isi rumah di Sabah sekitar USD5,000 (RM20,000). Namun, bukan semua orang dapat meraih sebanyak itu, tambahan penduduk kampung di Kionsom,” katanya.

“Inilah sebabnya, jika tanya rakyat biasa Sabah sama ada mereka meraikan Merdeka, mereka tidak akan beri jawapan yang lurus.”

Sekalipun dengan kualiti kehidupan yang rendah di Sabah, Bagang menegaskan mereka bersyukur kerana terlepas daripada cengkaman penjajah masa lalu.

“Mereka bagaimanapun mengharapkan sesuatu lebih baik dengan pertukaran kerajaan,” katanya.

“Hari Merdeka sepatutnya masa kita meraikan apa yang kerajaan lakukan untuk rakyat seluruh negara.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20,670 Kes Positif Baharu, Menurun Sedikit Berbanding Semalam

PUTRAJAYA: Ketua Pengarah Kesihatan, Tan Sri Dr Noor Hisham Abdullah berkata, perkembangan itu menjadikan jumlah kumulatif penularan wabak itu kini mencecah 1,384,353 jangkitan di Malaysia.

Selangor masih merekodkan angka jangkitan harian tertinggi dengan 6,606 kes.

Ini diikuti Kuala Lumpur; 2,028 kes, Kedah; 1,796 kes, Sabah; 1,752 kes, Johor; 1,425 kes, Kelantan; 1,370 kes dan Pulau Pinang; 1,251 kes.


Hanya 10 Ekor Haiwan Sembelihan Sahaja Dibenarkan Dalam Satu-satu Masa Ibadah Korban – Ismail Sabri

KUALA LUMPUR: Kerajaan memutuskan mengehadkan jumlah haiwan untuk ibadah korban sempena Aidiladha, tidak lebih daripada 10 ekor bagi masjid dan surau, termasuk lokasi korban yang dibenarkan Pejabat Agama Daerah dan Pihak Berkuasa Tempatan (PBT).

Menteri Kanan (Keselamatan), Datuk Seri Ismail Sabri Yaakob , berkata ia adalah sebahagian daripada hasil semakan semula prosedur operasi standard (SOP) bagi sambutan Aidiladha dilakukan kerajaan, selepas mengambil kira risiko penularan semula jangkitan COVID-19.

Beliau berkata, had jumlah haiwan untuk ibadah itu adalah tertakluk kepada keluasan lokasi korban.

“Selain itu, jumlah kehadiran sewaktu ibadah korban mengikut nisbah 20 orang untuk setiap ekor haiwan.

“Jamuan makan di tapak korban adalah tidak dibenarkan kecuali makanan dibungkus,” katanya pada sidang media selepas Mesyuarat Khas Menteri-Menteri Mengenai Pelaksanaan Perintah Kawalan Pergerakan di sini, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Segerakan PRU, Elak Parti Tertentu Kekalkan Kuasa Melalui PRN, Kata Pemimpin WARISAN

KOTA KINABALU: Pemimpin Warisan meminta pilihan raya umum ke-15 (PRU15) diadakan segera bukan sahaja untuk mengembalikan semula mandat, tetapi untuk mengelak parti tertentu mengekalkan kuasa melalui pilihan raya negeri (PRN).

Naib Presidennya, Jaujan Sambakong, berkata PRN yang diadakan mengikut negeri jelas menunjukkan nafsu parti pemerintah mahu kekal berkuasa.

“Bagi menyelesaikan kemelut politik yang berlaku sekarang, kita perlu mengembalikan mandat kepada rakyat, biar rakyat memilih kerajaan mereka mahukan.

“Bukan dengan cara mengadakan pilihan raya secara berperingkat-peringkat hanya kerana ingin mengekalkan kuasa dan jawatan,” katanya menurut laporan Utusan.

Ahli Dewan Undangan Negeri (ADUN) Sulabayan itu, berkata pada masa ini, orang ramai dapat melihat Barisan Nasional (BN) cuba menguasai negeri-negeri terlebih dahulu, sebelum melaksanakan PRU15.

“Mungkin itu agenda atau strategi BN untuk kekal berkuasa, namun jika mereka benar-benar yakin maka, kembalikan semula kuasa ditangan rakyat,” jelasnya.

Beliau berkata, biar rakyat menilai sama ada kerajaan hari ini akan kekal atau sebaliknya dan kemelut politik yang berlaku pada masa ini harus diselesaikan mengikut lunas-lunas sepatutnya.

“Semasa melakukan tinjauan di beberapa negeri di Semenanjung, saya mendapati ramai rakyat yang tidak senang dengan keadaan berlaku sekarang.

“Jika ditanya kepada 10 orang awam, sembilan daripada mereka pasti mahu PRU disegerakan. Hanya orang yang mahu mengekalkan jawatan sahaja tidak mahu menyegerakan pelaksanaan PRU.

“Untuk menyelamatkan keadaan supaya rakyat tidak terus keliru dengan kemelut politik berlaku maka, adakan PRU dengan segera,” katanya.

Jelas beliau, kerajaan perlu mengambil kira keadaan rakyat yang tiada pendapatan tetap serta kehilangan pekerjaan akibat pandemik Covid-19.

Menurut beliau, sekiranya keadaan politik masih belum stabil, ekonomi negara akan mengambil masa lebih lama untuk pulih.

Sejak PRU14, tiga PRN telah diadakan iaitu di Sabah, Melaka, Sarawak dan terbaharu di Johor, susulan pembubaran DUN Johor diisytiharkan pada 22 Januari lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan 4 Penagih Dadah Di Kudat

KUDAT: Empat penagih berjaya ditahan Pasukan Polis Marin (PPM) dalam operasi yang dijalankan di Kampung Lajong, di sini, kelmarin.

Semua yang ditahan membabitkan lelaki berusia lingkungan 31 hingga 35 tahun hasil daripada dua pemeriksaan berasingan.

Pegawai Pemerintah Markas Operasi PPM Kudat, Asisten Superintendan Rizauddin Selamat berkata, pemeriksaan pertama membabitkan tiga lelaki dan dua kenderaan.

Katanya, hasil pemeriksaan mendapati terdapat tiga paket plastik mengandungi ketulan hablur jernih yang disyaki dadah jenis syabu.

“Seorang lagi suspek pula ditahan dalam satu pemeriksaan berasingan di sebuah rumah tidak bernombor di kampung yang sama.

“Hasil pemeriksaan berjaya menemui satu paket plastik lutsinar dipercayai berisi dadah jenis syabu,” katanya dalam kenyataan media yang dikeluarkan, hari ini.

Rizauddin berkata, semua suspek kemudiannya dibawa ke Markas Operasi Pasukan Polis Marin Kudat untuk tindakan lanjut.

Katanya, nilai keseluruhan rampasan termasuk barang-barang peribadi milik suspek dianggarkan bernilai sebanyak RM52,340 berdasarkan harga pasaran semasa.

“Kes disiasat mengikut Akta Dadah Berbahaya 1952,” katanya. -AsiaTimes


Penjaga gol futsal NZ turut terbunuh

WELLINGTON: Bolasepak New Zealand (NZF) mengesahkan penjaga gol futsal kebangsaan mereka, Atta Elayyan adalah antara mangsa yang terkorban susulan serangan pengganas di Christchurch, kelmarin.

Pemain berusia 33 tahun itu melakukan 19 penampilan antarabangsa kelas A bersama Futsal Whites dan beraksi bersama Mainland Futsal di peringkat domestik.

“Masih sukar untuk kita menerima kejadian yang berlaku di Christchurch kelmarin,” kata Pegawai Eksekutif NZF, Andrew Pragnell dalam satu kenyataan.

“Mewakili pihak NZF, kami menyampaikan doa kepada semua individu yang terkesan dengan tindakan keganasan yang sungguh kejam ini.

“Komuniti futsal sememangnya begitu rapat dan berita kematian Atta sangat mendukacitakan semua yang terbabit dalam sukan ini. Kami merasai kesakitan dan kedukaan mereka.”

Sementara itu, rakan sepasukan Elayyan di Futsal White, Josh Margetts menawarkan sokongan kepada keluarga mangsa dan menyifatkan Elayyan sebagai ‘lelaki hebat yang pasti dirindui.’

“Atta seorang lelaki yang hebat dan disayangi semua orang dalam pasukan kebangsaan dan juga komuniti futsal,” kata Margetts.

“Tiada kata yang dapat menggambarkan perasaan kami ketika ini. Satu kehilangan yang besar dan dia sudah pasti akan dirindui.

“Kepada keluarga Atta, kami bersimpati dengan kehilangan ini. Kami tidak dapat bayangkan apa yang anda lalui namun ketahuilah, kami juga menyayangi anda dan kami akan sentiasa di sisi anda sepanjang tempoh sukar ini.”


Penghuni 56 rumah di Kampung Bukit Kukusan disaran pindah demi keselamatan

TAWAU, 4 Feb – Penghuni 56 rumah di Kampung Bukit Kukusan di sini disaran berpindah ke Projek Perumahan Rakyat (PPR) Taman Sri Merotai dalam tempoh terdekat kerana faktor keselamatan.

Pembantu Menteri Kewangan Sabah, Sarifuddin Hata berkata perkara itu mengambil kira keselamatan  penduduk kerana dikhuatiri batu bongkah seberat 2,000 tan metrik yang terletak di lereng bukit boleh jatuh pada bila-bila masa dan menimpa rumah penduduk.

“Pemindahan rumah ini merupakan jalan terbaik bagi penduduk yang dikhuatiri terjejas jika  berlaku  runtuhan batu bongkah,” katanya ketika ditemui pemberita di Masjid Jabatul Nur, Bukit Kukusan di sini, hari ini.

Sarifuddin yang juga Anggota Dewan Undangan Negeri (ADUN) Merotai berkata demikian bagi  mengulas  keengganan penduduk terjejas mengikut arahan Jabatan Perhutanan Sabah yang telah mengeluarkan notis pengosongan dan roboh kepada 56 rumah  yang berkuat kuasa sebulan dan bermula 30 Januari lepas.

Dalam pada itu, menurutnya rungutan penduduk terjejas dengan notis tersebut akan dipanjangkan kepada Ketua Menteri Sabah, Datuk Seri Mohd Shafie Apdal hari ini.

Sementara itu, Pegawai Jabatan Perhutanan Sabah di Tawau, Makran Ingkat berkata notis pengosongan  terpaksa dikeluarkan kepada 56 rumah atas sebab keselamatan kerana terletak dalam zon merah selepas  Jabatan Mineral dan Geosains melaporkan terdapat gegaran gempa setiap hari di bukit berkenaan.

Perkampungan Kampung Kukusan tersebut terletak di kawasan Hutan Simpan Kelas 2, Jabatan Perhutanan Sabah.

Sementara itu, ADUN Tanjung Batu, Datuk Hamisa Samat tidak mahu  kejadian batu bongkah jatuh di kawasan sama sehingga menyebabkan dua orang meninggal dunia pada tahun 2016 itu berulang.

“Kita tidak mahu lagi ada perkara yang tidak diingini berlaku dan minta penduduk ini menerima tawaran untuk berpindah ke kawasan yang lebih selamat.

Sarifuddin bersama Hamisa, ADUN Sebatik Datuk Muis Picho, wakil Majlis Perbandaran Tawau, Jabatan Tanah dan Ukur Sabah serta Jabatan Perhutanan mengadakan perjumpaan dengan 56 ketua isi rumah  bagi  menerangkan perkara sebenar bagi mencapai jalan penyelesaian.


Kerajaan terus berusaha tingkat taraf hidup, basmi kemiskinan di Sabah

KOTA KINABALU, 11 April – Kerajaan terus berusaha untuk meningkatkan lagi taraf hidup rakyat di Sabah khususnya di kawasan luar bandar, sekali gus membasmi masalah kemiskinan di negeri ini, kata Yang di-Pertua Negeri Sabah Tun Juhar Mahiruddin.

Sehubungan itu, beliau berkata pelbagai program pembangunan sosioekonomi akan terus dilaksanakan melalui program Mini Estet Sejahtera (MESEJ), Agropolitan dan sebagainya.

“Kerajaan juga akan meneruskan Program Kampung Sejahtera (PKS) untuk membangunkan kampung-kampung yang memerlukan pembangunan secara holistik merangkumi modal insan, sosioekonomi dan infrastruktur asas.

“Tahun ini, kerajaan juga telah menetapkan sasaran untuk melibatkan seramai 2,500 ketua isi rumah dalam program MESEJ dengan tambahan satu program baharu berkaitan dengan aktiviti pelancongan luar bandar melalui pelancongan berasaskan komuniti di kampung-kampung terpilih,” katanya.

Juhar berkata demikian ketika menyampaikan Ucapan Dasar Kerajaan negeri sempena pembukaan rasmi Mesyuarat Pertama Penggal Kedua Persidangan Dewan Undangan Negeri Sabah di sini hari ini.

Beliau berkata selain itu, kerajaan juga telah merancang untuk membina 1,000 buah rumah Projek Perumahan Rakyat Termiskin (PPRT) dan 10 pusat komuniti setiap tahun sehingga 2023 untuk kemudahan masyarakat luar bandar di negeri ini.

“Pada masa yang sama, kursus dan latihan kemahiran akan diberikan kepada masyarakat di luar bandar untuk melahirkan lebih ramai usahawan desa di negeri ini. Tumpuan utama kerajaan adalah untuk meningkatkan mutu pendidikan di kawasan bandar dan luar bandar,” tambahnya.


PM Umum Pemberian Tunai Tambahan Kepada B40

Kuala Lumpur: Kerajaan mengumumkan pemberian tunai tambahan menerusi Bantuan Keluarga Malaysia (BKM) kepada golongan B40 yang terkesan dengan kos sara hidup susulan tiada subsidi harga ayam, telur dan kenaikan harga barang.

Perdana Menteri Datuk Seri Ismail Sabri Yaakob berkata, BKM yang diberikan dalam Belanjawan 2022 memanfaatkan seramai 8.6 juta penerima dengan isi rumah menerima sehingga RM2,500 pada tahun ini.

Menurutnya, bantuan itu adalah yang tertinggi setakat ini pernah diberikan oleh kerajaan.

“Mengambil kira cabaran kos sara hidup dan kenaikan harga barang makanan kebelakangan ini, kerajaan mengambil keputusan menyediakan bantuan tunai tambahan kepada golongan B40 sebanyak RM100 untuk golongan isi rumah dan RM50 untuk golongan bujang.

“Bayaran Fasa 2 BKM membabitkan peruntukan sebanyak RM1.11 bilion dan setiap penerima BKM menerima sehingga RM400 mengikut kategori kelayakan BKM masing-masing.

“Setiap penerima BKM bakal menerima sehingga RM500 mengikut kategori kelayakan dan bantuan tunai tambahan dibayar bersekali dengan bayaran Fasa 2 BKM membabitkan tambahan peruntukan sebanyak RM630 juta,” katanya dalam sidang media khas yang disiarkan secara langsung hari ini.

Mengulas lanjut, Ismail Sabri berkata, bayaran tambahan tunai itu akan memanfaatkan hampir 8.6 juta penerima merangkumi 4 juta isi rumah, 1.2 juta warga emas (bujang atau tiada pasangan) dan 3.4 juta individu bujang.

Beliau berkata, penerima yang layak akan menerima bayaran secara berperingkat mulai Isnin ini dengan jumlah peruntukan sebanyak RM1.74 bilion.

“Pembayaran itu juga bagi meringankan beban kewangan golongan B40 terutamanya dalam menyambut Hari Raya Aidiladha tidak lama lagi,” katanya semakan status pembayaran boleh dibuat bermula Isnin melalui pautan https://bkm.hasil.gov.my.

Katanya, kerajaan sentiasa cakna dengan keperluan semasa terutamanya membabitkan kenaikan harga barangan keperluan dan akan terus komited dalam memastikan kesejahteraan Keluarga Malaysia terutamanya kumpulan sasar. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerbangan Terus Malindo Air Dari Kuala Lumpur – Sandakan Bermula 17 Februari

SANDAKAN: Malindo Airlines bakal memulakan penerbangan harian ke daerah ini pada 17 Februari depan.

Perkhidmatan baharu itu diumumkan Ahli Parlimen Sandakan, Vivian Wong yang menyatakan penerbangan harian dari Kuala Lumpur ke Sandakan sekali gus menyediakan pilihan perjalanan kepada penduduk daerah ini.

Beliau berkata, tiket penerbangan untuk perkhidmatan baharu itu juga sudah sedia untuk ditempah secara dalam talian dengan tawaran promosi menarik sempena pelancaran perkhidmatan baharu itu.

“Kita mengucapkan terima kasih kepada syarikat penerbangan ini yang menyediakan perkhidmatan ke Lapangan Terbang Sandakan.

“Ini amat dialu-alukan kerana menyediakan pilihan perjalanan ke Sandakan dan seterusnya melalui rangkaian antarabangsa,” katanya di sini, hari ini.

Dalam perkembangan lain, Vivian turut mengumumkan pihaknya memperkenalkan Skim Insentif Pelancongan Sandakan untuk membantu perniagaan tempatan termasuk hotel, operator pelancongan, restoran, penyedia pengangkutan dan perkhidmatan yang berkaitan pembekalan.

Menerusi skim itu, Parlimen Sandakan akan menyediakan sejumlah bantuan kewangan kepada Pertubuhan Bukan Kerajaan (NGO), persatuan atau kelab untuk menggalakkan mereka menganjurkan acara, seperti mesyuarat, persidangan dan pameran di daerah ini.

“Ia susulan wabak korona virus yang menyebabkan ramai pelancong menangguhkan perjalanan ke Sabah termasuk daerah ini dan mampu mengakibatkan sektor pelancongan tempatan terjejas.

“Bantuan ini tidak besar, namun kita berharap ia boleh membantu sektor pelancongan di daerah ini,” katanya.


15 Individu Ditahan Berpesta Liar Dalam Hotel Di Sembulan

KOTA KINABALU: Polis menahan seramai 15 individu termasuk seorang remaja perempuan berusia 16 tahun ketika menyertai satu pesta liar di sebuah hotel di Sembulan, di sini, Rabu lalu.

Ketika serbuan yang dilakukan polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu, semua mereka dalam keadaan khayal dipercayai akibat pengambilan dadah.

Pemangku Ketua Polis Daerah Kota Kinabalu Superintendan Geogre Abd Rakman berkata, bertindak atas maklumat orang awam mengenai aktiviti pesta liar yang dijalankan dipremis hotel berkenaan, sepasukan pegawai dan anggota melakukan serbuan dalam Ops Sarang.

“Hasil serbuan, seramai 17 individu diperiksa dan daripada jumlah itu, tujuh lelaki dan lapan wanita berada dalam keadaan khayal dipercayai akibat pengambilan dadah.

“Ujian saringan air kencing mendapati tujuh lelaki berusia 24 hingga 29 tahun dan lapan wanita berusia 16 hingga 23 tahun positif dadah jenjs ketamin, amphetamine dan methamphetamine,” katanya menerusi kenyataan media, hari ini.

Geogre berkata, semua suspek ditahan mengikut Seksyen 15(1)(A) Akta Dadah Berbahaya (ADB) 1952.

Sementara itu, beliau berkata, bagi tempoh 7 September hingga semalam, sebanyak 19 serbuan dilakukan dalam Ops Sarang dengan membabitkan seramai 65 individu ditahan manakala sebanyak 30.16 gram dadah syabu dirampas.

“Semua individu ditahan mengikut Seksyen 39A(1) (ADB) 1952, diikuti Seksyen 12(2) ADB 1952 dan Seksyen 15(1)(A) 1952.

“Ops sarang ini dijalankan secara berterusan di seluruh kawasan di daerah ini bagi tujuan untuk mengenal pasti serta mengambil tindakan terhadap bukan sahaja ahli sindiket pengedaran dadah tetapi juga penagih dikalangan beliau di kawasan Sembulan.

“Bagi mempertingkatkan lagi pembanterasan jenayah dadah, usaha sama daripada orang awam juga diperlukan dengan menyalurkan maklumat ke hotline IPD Kota Kinabalu ditalian 088-529220 atau ke akaun Facebook Polis Daerah Kota Kinabalu,” jelasnya.


Biar Rakyat Nilai Sendiri, Saya Akan Terus Berjuang, Kata Presiden KDM

KOTA KINABALU: Presiden Parti Kesejahteraan Demokratik Masyarakat (KDM) Peter Anthony, menyerahkan kepada rakyat untuk menilai sendiri berhubung sabitan bersalah oleh mahkamah ke atasnya semalam.

Beliau berkata, keputusan mahkamah itu juga tidak akan melemahkan semangatnya untuk terus berjuang membela nasib rakyat Sabah menerusi parti KDM yang baharu ditubuhkan.

“Semua orang tahu (kes mahkamah dihadapinya), biar rakyat menilai sendiri apa yang berlaku. Adakah kes ini merompak, adakah kes ini mencuri duit, adakah kes ini rasuah, kes ini mengakibatkan kerajaan kehilangan duit atau adakah UMS (Universiti Malaysia Sabah) hilang duit satu sen pun? Tidak.

“Tapi pada masa yang sama, ini tidak akan mendiamkan saya, memberhentikan segala perancangan atau jelajah saya untuk pergi ke kawasan bertemu penyokong saya, rakyat Sabah.

“Selagi saya masih mempunyai dua ‘step’ (peringkat) untuk rayuan. Selagi itu saya kena jadi presiden KDM, selagi itu saya akan menjadi wakil rakyat yang sah berlandaskan undang-undang. Jadi tiada apa yang ingin ditakutkan, kita akan terus berjuang menguatkan kedudukan Sabah,” katanya ketika ditemui sejurus tiba di Lapangan Terbang Antarabangsa Kota Kinabalu (KKIA) dari Kuala Lumpur, hari ini.

Terdahulu semalam, Mahkamah Sesyen Kuala Lumpur menjatuhkan hukuman penjara tiga tahun dan denda RM50,000 terhadap Peter selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Azura Alwi juga memerintahkan bekas menteri pembangunan infrastruktur Sabah itu menjalani hukuman penjara 15 bulan jika gagal membayar denda.

Bagaimanapun, hakim membenarkan penangguhan pelaksanaan hukuman penjara sehingga rayuan di Mahkamah Tinggi terhadap keputusan semalam selesai, namun memerintahkan Peter membayar denda RM50,000.

Sementara itu, Peter berkata, dia menyerahkan kepada kepimpinan Gabungan Rakyat Sabah (GRS) untuk membuat keputusan berhubung permohonan KDM untuk menyertai gabungan berkenaan.

ADUN Melalap itu berkata, KDM buat masa ini juga belum merancang untuk menyertai mana-mana pakatan politik dan menegaskan parti itu tetap menyokong kerajaan sedia ada.

“Kami dijemput untuk majlis pelancaran GRS esok tapi terpulang kepada mereka untuk menerima kami atau tidak, yang pasti KDM akan teruskan perjuangan.

“Apa yang penting ketika ini ialah kita memberi sokongan kepada ketua menteri dan kerajaan sedia ada,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Lawat Sabah Esok

KOTA KINABALU: Perdana Menteri, Tan Sri Muhyiddin Yassin dijadual mengadakan lawatan rasmi dua hari ke Sabah bermula esok.

Lawatan itu dijangka mengukuhkan lagi kerjasama sedia ada antara kerajaan negeri dan Persekutuan selain memudahkan perancangan pembangunan menyeluruh buat Negeri Di Bawah Bayu itu.

Ia lawatan sulung beliau ke negeri ini selepas Gabungan Rakyat Sabah (GRS) yang terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS ) membentuk kerajaan negeri setelah memenangi Pilihan Raya Negeri Sabah September tahun lalu.

Menurut jurucakap Pejabat Ketua Menteri hari ini, Perdana Menteri akan memulakan lawatan itu dengan menghadiri Program Pimpinan Bersama Rakyat di Magellan Sutera Harbour Resort di sini, esok.

Pada hari kedua lawatan, Muhyiddin dijadual menghadiri taklimat dan sesi Balai Rakyat ‘Makmur Bersama Sabah 2030’ di Pusat Pentadbiran Negeri Sabah (PPNS); dan turut dijadual melawat Pusat Vaksinasi COVID-19 daerah Kota Kinabalu di Kompleks Pentadbiran Kerajaan Persekutuan.

Perdana Menteri kemudian dijadual mengadakan kunjung hormat kepada Yang di-Pertua Negeri Sabah, Tun Juhar Mahiruddin di Istana Negeri dan menghadiri pelancaran Projek Lok Kawi Resort City dan majlis menandatangani memorandum persefahaman (MoU) inisiatif pelaburan asing serta domestik di Pusat Konvensyen Antarabangsa Sabah.

Muhyiddin juga akan turun padang beramah mesra bersama rakyat Sabah pada program Ziarah Prihatin membabitkan golongan B40 di sekitar Kota Kinabalu; sebelum berlepas pulang ke Kuala Lumpur pada lewat petang itu.

Lawatan ini juga dijangka dapat memastikan hala tuju pelan pembangunan Sabah Maju Jaya (SMJ) yang baru dibentuk oleh Kerajaan GRS Sabah dapat bergerak seiring dengan Wawasan Kemakmuran Bersama (WKB) di peringkat nasional.

Pelan pembangunan SMJ akan bergerak dalam kerangka utama agenda pembangunan nasional di bawah WKB dan akan memberi manfaat besar kepada rakyat Sabah menerusi pelaksanaan projek serta program berimpak tinggi yang memerlukan bantuan dan sokongan kerajaan Persekutuan.

Perdana Menteri dalam satu wawancara khas sempena setahun pentadbiran sebelum ini menyatakan komitmen kerajaan PN kepada kerajaan negeri Sabah dan Sarawak bagi memastikan kedua-dua negeri diberi layanan yang sama adil sebagaimana negeri lain di Semenanjung. – BERNAMA


Adun PAS Sabah Lantik Pegawai Khas Beragama Kristian

KOTA KINABALU: Adun PAS Sabah, Aliakbar Gulasan mengumumkan pelantikan pegawai khasnya yang beragama Kristian, Herman Obi, ditugaskan untuk menjaga hubungan antara kaum di negeri itu.

Beliau berkata pelantikan Herman diyakini dapat memperkukuh lagi hubungan masyarakat pelbagai kaum di Sabah.

“Ia sekali gus membuktikan kesungguhan PAS Sabah membela kebajikan rakyat, merentasi kaum dan fahaman agama,” katanya dalam satu kenyataan, hari ini.

Herman, 24, yang berkelulusan Ijazah Sarjana Muda dari Universiti Malaysia Sabah (UMS) ialah setiausaha Dewan Himpunan Pendukung PAS (DHPP) Sabah dan telah menjadi ahli DHPP sejak 2016.

Terdahulu, pelantikan Aliakbar sebagai Adun dilantik oleh kerajaan Gabungan Rakyat Sabah (GRS) mendapat tentangan dari pelbagai pihak terutama pembangkang di Sabah.

Baru-baru ini juga, Presiden STAR, Jeffrey Kitingan, dan Presiden PBS, Maximus Ongkili menegaskan pendirian masing-masing bahawa PAS tidak harus dilibatkan dalam persediaan GRS di Dewan Undangan Negeri dan pejabat kerajaan.

Bagaimanapun, mereka menggesa rakyat bekerjasama dengan Ketua Menteri Hajiji Noor tentang keputusan melantik Aliakbar itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 500kg Ikan, Udang Terdampar Di Sungai Segaliud

SANDAKAN: Lebih 500 kilogram (kg) ikan dan udang terdampar di tebing sungai dipercayai akibat pencemaran dikenal pasti berlaku di Sungai Segaliud, Sandakan, selepas dikesan pada 26 September lalu.

Tinjauan mendapati, air sungai berbau hanyir dan bertukar warna hitam akibat pencemaran sisa kilang di kawasan berkenaan.

Pengerusi Majlis Pengurusan Komuniti Kampung (MPKK), John Until berkata, pencemaran itu menyebabkan ribuan ikan dan udang ditemui mati serta terdampar di tebing sungai.

“Penduduk kampung sebelum ini mengutip lebih 500kg ikan dan udang terdampar di tebing sungai berkenaan.

“Perkara ini memberi kesan kepada nelayan di kawasan ini yang kini kehilangan punca pendapatan akibat pencemaran sungai berkenaan,” katanya ketika ditemui, hari ini.

Sehubungan itu, John merayu supaya Jabatan Alam Sekitar (JAS) Sabah segera mengeluarkan laporan siasatan lengkap pencemaran itu.

“Kami mahu tahu untuk menuntut kerugian kepada siapa dan apa tindakan terbaik seterusnya dalam membantu nelayan yang kini hilang pendapatan,” katanya.

Sementara itu, nelayan dan penternak ikan sangkar di Sungai Segaliud, Ongong Unangga, 59, berkata dia terpaksa membuat sangkar ikan dalam rumah ekoran pencemaran itu.

“Sebelum ini, ikan saya di dalam sangkar di sungai. Tetapi, terpaksa dipindahkan bagi mengelak mengalami lebih banyak kerugian.

“Mujur ada penduduk pinjamkan saya kain kanvas dan alat oksigen ikan. Jika tidak, pasti semua ikan ubi saya turut mati akibat pencemaran,” katanya.


Covid-19: 5,911 Kes Baharu Direkodkan Hari Ini

PUTRAJAYA: Kesihatan (KKM) melaporkan 5,911 kes baharu Covid-19, menjadikan jumlah jangkitan meningkat kepada 691,115 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 2,111 kes.

Ia diikuti Negeri Sembilan sebanyak 770 kes, Sarawak (569), Johor (498), Kuala Lumpur (483), Perak (245), Kelantan (223), Kedah (204), Sabah (201), Labuan (185), Pulau Pinang (167), Melaka (134), Terengganu (62), Pahang (56) and Putrajaya (3).

Tiada kes direkodkan Perlis hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Yakin Mampu Menang Banyak Kerusi – Shafie

KOTA KINABALU: Parti Warisan Sabah (Warisan) yakin akan menang lebih banyak kerusi dalam Pilihan Raya Negeri (PRN) Sabah kali ini.

Presiden Warisan, Datuk Seri Panglima Mohd Shafie Apdal berkata, walaupun begitu, Warisan tidak boleh terlalu sombong kerana pilihan terletak ditangan rakyat.

“Apa yang penting kita bentuk kerajaan dan tidak boleh terlalu sombong.

“Terserah kepada rakyat Sabah untuk menentukannya sebab kita yakin sebagai parti tempatan (boleh menang).

“Jadi, kita minta kerjasama semua orang Sabah undilah Warisan. Itu yang kita mahukan… kita mahu pastikan kita boleh menang pilihan raya kali ini dan kita berdoa kepada tuhan,” katanya kepada media selepas mempengerusikan Mesyuarat Ahli Majlis Tertinggi dan Ketua Bahagian Warisan, di sini hari ini.

Menurutnya, sebenarnya dalam Pilihan Raya Umum ke-14 (PRU-14), Warisan menang, namun disebabkan ada kotak-kotak undi (tambahan) yang dibawa masuk, mereka kalah apabila pengiraan undi dilakukan banyak kali.

“Bayangkan kira undi sampai 4 pagi tapi Pusat Daerah Mengundi (PDM) ditutup pada 5.30 petang. Tidakkan kira undi yang hanya sekitar 30,000 tapi pengiraan undi sampai 3 pagi.

“Kita tahu berapa jumlah kita boleh menang kerana ada setengah kawasan sampai kira tiga hingga empat kali. Mula-mula kita menang tapi bila kira kali ketiga kita kalah,” jelasnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran BPN 2.0 Fasa Kedua Bermula Hari Ini, Boleh Semak Kalau Sudah Terima

Pada bulan September lalu, kerajaan telah mengumumkan Bantuan Prihatin Nasional (BPN (2.0) untuk golongan B40 dan juga M40.

Bayaran ini dilakukan secara 2 fasa yang mana fasa pertama telah pun dibayar bermula Oktober 2020.

Untuk fasa kedua pula, ia akan mula dibayar bermula hari ini(21 Januari) untuk golongan B40 manakala 25 Januari pula untuk kategori M40.

Bayaran yang diterima adalah dikreditkan terus kepada akaun pengguna namun pengguna juga boleh menyemak mengenai status penerimaan melalui portal rasmi BPN di https://bpn.hasil.gov.my/

Bagi penerima BPN yang tidak mempunyai akaun bank, pembayaran dilakukan secara tunai di cawangan Bank Simpanan Nasional (BSN) mulai dari 25 Januari 2021.Untuk penerima di Sabah/Sarawak tanpa akaun bank pula, mereka akan menerima bayaran bermula Februari sehingga 1 April 2021 menerusi lokasi-lokasi yang bakal diumumkan akhir bulan Januari ini.Secara ringkasan, untuk fasa kedua, ini adalah bayaran yang akan diterima:

Sementara itu, anda juga kini boleh membuat permohonan baharu atau kemaskini untuk Bantuan Prihatin Rakyat (BPR) 2021 yang kini sudah pun dibuka melalui laman https://bpr.hasil.gov.my/


KWSP Akan Lancar ‘i-Sayang’

KUALA LUMPUR: Kumpulan Wang Simpanan Pekerja (KWSP) akan melancarkan kemudahan i-Sayang pada suku pertama 2022, sebagai sebahagian daripada usaha berterusannya untuk meningkatkan kesejahteraan rakyat.

Pengerusi Tan Sri Ahmad Badri Mohd Zahir berkata, kemudahan itu akan membolehkan pemindahan sukarela 2.0 peratus caruman KWSP daripada akaun suami ke akaun isteri.

Satu lagi kemudahan dana persaraan yang akan dilancarkan ialah i-Lindung, yang membenarkan pengeluaran daripada Akaun 2 untuk membeli insurans hayat dan penyakit kritikal melalui platform KWSP.

“Inisiatif lain yang kami tinjau termasuk pendekatan berperingkat ke arah mewajibkan perlindungan KWSP yang sah kepada pekerja sektor tidak formal bukan pertanian.

“Kami juga akan menyokong skim caruman lebihan sukarela yang mana ahli-ahli boleh memaksa majikan untuk meningkatkan caruman KWSP mereka kepada lebih daripada 11 peratus kadar berkanun,” katanya ketika berucap di majlis perasmian Persidangan Kesejahteraan Sosial Antarabangsa (ISWC) 2021 yang diadakan secara maya dan fizikal hari ini.

Persidangan yang berlangsung selama dua hari itu dirasmikan oleh Perdana Menteri Datuk Seri Ismail Sabri Yaakob.

Mengenai persidangan itu, Ahmad Badri berkata, ISWC tahun ini bertujuan untuk mengetengahkan pelbagai aspek isu ketaksamaan global.

“Bersama-sama, kami percaya bahawa rangka kerja perlindungan sosial yang lebih baik boleh membantu kami dalam meminimumkan, jika tidak membasmi, kesan negatifnya kepada manusia,” kata beliau.

Sementara itu, Ketua Pegawai Eksekutif KWSP Datuk Seri Amir Hamzah Azizan dalam ucapan awalnya berkata, antara perkara yang paling membimbangkan akibat daripada pandemik ini ialah peningkatan isu ketaksamaan.

“Isu ketaksamaan ini telah wujud awal sebelum berlakunya pandemik. Walaupun banyaknegara telah cuba mengurangkan impak Covid-19 dengan menggerakkan pelbagai sumbersecara intensif dan berjangka pendek, usaha-usaha ini hanyalah untuk sementara waktu dantidak memberikan penyelesaian jangka panjang yang berupaya memelihara hayat dan kehidupan masyarakat.

“Oleh itu, ISWC tahun ini telah dinaik taraf, menyaksikan para penganjur yang merupakan kuasa-kuasa berpengaruh dalam negara, telah berkumpul bersama-sama barisan penceramah yang ternama bagi menyelami isu-isu berkaitan ketaksamaan, termasuk dari aspek ekonomi, penjagaan kesihatan, dan pendidikan,” tambah Amir Hamzah.

ISWC 2021 ini dianjurkan secara bersama oleh KWSP, Kementerian Kewangan, Unit Penyelarasan Pelaksanaan di bawah Jabatan Perdana Menteri dan Persatuan Keselamatan Sosial Antarabangsa (ISSA).

Menteri Kewangan Tengku Datuk Seri Zafrul Tengku Abdul Aziz dijadual menutup persidangan ini esok. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah & Sarawak Lebih Baik Selepas Sertai Malaysia, Kata Tun M

KUALA LUMPUR: Keadaan di negeri Sabah dan Sarawak lebih baik selepas ia menjadi sebahagian daripada Malaysia, kata bekas perdana menteri Dr Mahathir Mohamad.

Menurutnya, kedua-dua negeri miskin itu menjadi lebih kaya berbanding negeri lain di Semenanjung selepas pembentukan Malaysia pada 1963.

“Ini adalah hasil kerjasama (antara negeri-negeri),” kata Mahathir, 96, yang pernah menjadi perdana menteri keempat dan ketujuh.

Dalam satu temubual bersama Great People Televisyen di Facebook Live yang bertajuk “Leadership Reflections and Perceptions with Dr Mahathir Mohamad”, beliau berkata Hari Malaysia pada 16 September harus disambut dengan kesedaran terhadap pengorbanan yang telah dilakukan demi perpaduan negara.

Menurutnya, walaupun nama “Tanah Melayu” telah diubah kepada Malaysia namun identiti Melayu masih lagi teguh.

Beliau kecewa terhadap sikap segelintir pihak yang membangkitkan idea “Sarawak hanya untuk orang Sarawak” dan “Sabah hanya untuk orang Sabah”, sebaliknya mereka perlu menganggap diri mereka sebagai rakyat Malaysia terlebih dahulu. – FMT


TERKINI: Covid-19, Lagi Kematian Direkodkan

PUTRAJAYA – Kementerian Kesihatan (KKM) merekodkan satu kematian terbaharu akibat koronavirus (Covid-19).

Ketua Pengarah Kesihatan, Datuk Dr Noor Hisham Abdullah menerusi Facebooknya berkata, mangsa terbaharu itu merupakan kes ke-1519.

“Lelaki berusia 71 yang berasal dari Melaka disyaki mempunyai kontak dengan kes positif kes ke-703 yang menghadiri perhimpunan tabligh di Sri Petaling,” katanya.

Menurutnya, lelaki berkenaan mempunyai sejarah penyakit kronik dan dirawat di Hospital Pakar Sultanah Fatimah, Muar pada 18 Mac.

“Dia disahkan meninggal dunia pada 5.35 pagi, pagi ini,” katanya.

Kes kematian itu menjadikan jumlah kumulatif kematian sebanyak 15 kes.

“KKM ingin mengucapkan takziah kepada ahli keluarga beliau,” katanya.

#COVIDー19 Dukacita dimaklumkan kematian di negara kita meningkat kepada 15 orang, setakat ini.

Kes kematian ke-15 ini merupakan kes ke-1519, lelaki warganegara Malaysia berumur 71 tahun berasal dari Melaka. Beliau disyaki mempunyai kontak dengan kes positif COVID19 (kes ke-703, yang telah menghadiri perjumpaan tabligh di Masjid Seri Petaling.


‘Buktikan mereka masih hidup’

BEIJING: Golongan etnik Uighur melancarkan kempen global menggunakan media sosial untuk mendesak China memberikan bukti video bahawa ahli keluarga mereka yang hilang masih hidup.

Kempen itu dilancarkan semalam menggunakan tanda pagar #MeTooUyghur sehari selepas China mendedahkan video menunjukkan seorang lelaki yang mendakwa dirinya penyair serta pemuzik Uighur, Abdurehim Heyit mengatakan dia masih hidup dan sihat.

VIDEO disiarkan China sebagai bukti Abdurehim masih hidup. Foto – Reuters

Video itu disiarkan selepas Turki mengeluarkan kenyataan mendakwa Abdurehim maut dalam penjara di China dan menyelar perbuatan Beijing menahan Uighur di kem ‘pendidikan semula’ di wilayah terpencil Xinjiang.

Murat Harri Uyghur, aktivis di Finland yang mewujudkan tanda pagar itu berkata: “Pihak berkuasa China menunjukkan video kononnya membuktikan Abdurehim masih hidup. Sekarang kami mahu tahu pula apa yang berlaku dengan jutaan Uighur lain?”

Tanda pagar itu mencetuskan tindakan Uighur di seluruh dunia yang mengongsikan gambar ibu bapa, anak dan rakan yang hilang, yang mahukan maklumat orang tersayang mereka.

Ramai Uighur di luar negara tidak dapat menghubungi rakan dan keluarga di China sejak bertahun-tahun lalu susulan panggilan telefon dan platform sembang dikawal serta dipantau ketat oleh China, kata aktivis Rushan Abbas. – AFP


Pan Borneo Zon Timur Selesaikan Isu Kerosakan Laluan Kinabatangan-Telupid

SANDAKAN, 22 April : Pelaksanaan empat pakej Lebuh Raya Pan Borneo Zon Timur bagi laluan Kinabatangan-Telupid bakal menyelesaikan isu kerosakan jalan raya sedia ada yang menimbulkan rungutan pengguna selama ini termasuk yang ditularkan di media sosial.

Timbalan Ketua Menteri Sabah Datuk Seri Bung Moktar Radin berkata projek itu akan menyelesaikan kerosakan yang kerap berlaku di jalan raya utama, terutama dari Batu 32 Sandakan menghala ke simpang Sapi Nangoh dan seterusnya ke Telupid.

Beliau berkata jalan raya sedia ada ketika ini telah dibina sejak berpuluh tahun tidak dapat menampung kenderaan berat seperti lori membawa muatan buah sawit yang saban hari melalui jalan itu, menyebabkan jalan raya mudah rosak.

“Sementara projek (Pan Borneo) dilaksanakan, dijangka siap dalam dua tahun, Kementerian Kerja Raya (KKR) Sabah akan terus meminta konsesi terlibat dalam kerja pembaikan jalan raya di bawah kendalian mereka untuk membaiki mana-mana kerosakan serius yang boleh menjejaskan keselamatan pengguna.

“Kerajaan tidak bercadang untuk membina semula jalan raya di laluan yang sama kerana ia melibatkan pembaziran dari segi kos perbelanjaan, sebahagian laluan untuk Projek Lebuh Raya Pan Borneo Zon Timur akan melalui kawasan yang terlibat,” katanya dalam kenyataan di sini hari ini.

Bung Moktar, yang juga Menteri Kerja Raya Sabah berkata pihak konsesi yang dilantik oleh kerajaan bertanggungjawab untuk memantau dan memperbaiki jalan-jalan terlibat mengikut dalam perjanjian.

Dalam pada itu, beliau kesal dengan sikap netizen yang tidak bertanggungjawab kerana terlalu cepat menularkan isu keroskan jalan raya di media sosial tanpa membuat sebarang penelitian sehingga pemimpin, Jabatan Kerja Raya (JKR) dan kerajaan menjadi sasaran.

“Perlu diingat tidak semua jalan raya yang ada di Sabah di bawah kendalian JKR. Ada jalan pertanian, jalan pihak berkuasa tempatan, jalan ladang yang bukannya menjadi tanggunjawab JKR, jika jalan tersebut menjadi tanggungjawab JKR, tindakan serta-merta akan diambil untuk memperbaikinya,” katanya.

Bung Moktar, yang juga Ahli Dewan Undangan Negeri Lamag, meminta Pejabat Daerah melalui Majlis Tindakan Daerah di negeri ini agar dapat menyerahkan senarai status jalan terkini yang memerlukan perhatian baik pulih atau penyelenggaraan kepada kementeriannya untuk tindakan sewajarnya.

Jelasnya, langkah itu bagi membolehkan kementeriannya memohon dana dan perhatian daripada pihak yang bertanggungjawab terhadap jalan tersebut sekali gus menyegerakan proses baik pulih atau proses penyelenggaraan khususnya jalan-jalan yang rosak. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sasar Tanam 36 Juta Pokok Hingga 2025

KOTA KINABALU: Kerajaan Sabah menyasarkan kira-kira 36 juta pokok ditanam sebagai sebahagian daripada Program Penghijauan Malaysia selama lima tahun hingga 2025.

Ketua Menteri, Hajiji Noor, berkata hampir 4.5 juta pokok ditanam di seluruh negeri itu setakat ini.

“Inisiatif berkenaan sebagai komitmen bagi mengurangkan kesan perubahan iklim.

“Kita memberi jaminan mengurangkan kesan perubahan iklim bakal menjadi agenda utama kerajaan negeri,” katanya ketika merasmikan Persidangan Antarabangsa Perubahan Iklim Sabah 2021 di sini.

Persidangan dua hari secara hibrid itu diadakan melalui aplikasi Zoom serta YouTube anjuran bersama Kementerian Pelancongan, Kebudayaan dan Alam Sekitar Sabah, Jabatan Perlindungan Alam Sekitar Sabah, Program Penyelidikan Hutan Hutan Asia Tenggara (SEARRP) bersama Petronas sebagai penaja utama.

Sementara itu, Hajiji memaklumkan Sabah telah menubuhkan Majlis Tindakan Perubahan Iklim di bawah bidang kuasa Jabatan Perhutanan Sabah untuk membincangkan dasar dan tindakan perubahan iklim, memacu pertumbuhan ekonomi hijau, memangkin teknologi hijau serta pertumbuhan rendah karbon.

Katanya, komitmen itu sejajar dasar Sabah mengenai alam sekitar serta aspirasi negara, terutamanya dalam proses mitigasi dan adaptasi iklim.

“Perubahan iklim salah satu aspek utama di dalam dasar dan kami komited mengambil semua langkah perlu bagi memastikan kualiti udara Sabah tidak akan merosot akibat aktiviti pembangunan,” katanya.


Mulai Mei, tukar alamat kad pengenalan perlu dokumen sokongan

PUTRAJAYA 22 Mac – Bermula 2 Mei ini, permohonan pertukaran butiran alamat pada kad pengenalan perlu disertakan dokumen sokongan seperti bil utiliti dan cukai pintu.

Timbalan Menteri Dalam Negeri, Datuk Mohd. Azis Jamman berkata, langkah itu bertujuan mengelakkan masalah maklumat tidak sahih pada kad pengenalan selepas ada kes ‘50 hingga 100 orang’ menggunakan alamat sama untuk mendapatkan kad pengenalan.

“Ada permohonan alamat tetapi kawasan itu adalah tanah kosong tanpa rumah. Kita tidak mahu perkara itu berulang,” katanya pada sidang akhbar selepas menghadiri Majlis Anugerah Perkhidmatan Cemerlang Jabatan Pendaftaran Negara (JPN) 2018, di sini hari ini.

Mohd. Azis berkata, penggunaan alamat yang tidak sahih menyukarkan urusan agensi kerajaan seperti Suruhanjaya Pilihan Raya (SPR) dalam urusan daftar mengundi dan juga pengesanan individu dalam siasatan polis.

Mohd. Azis berkata, bagi yang menyewa, mereka perlu menyertakan dokumen perjanjian jual beli rumah, perjanjian atau resit sewa rumah serta dokumen lain bagi membuktikan pemohon telah menetap di alamat baharu tersebut.

“Sekiranya pemohon tidak dapat mengemukakan dokumen sokongan, mereka hendaklah mengemukakan surat pengesahan daripada penghulu, ketua kampung, tuan rumah, anggota Parlimen dan majikan untuk menyokong permohonan penukaran alamat pemohon,” katanya. – BERNAMA


Polis Ditemukan Rentung Dalam Bilik

TAWAU: Anggota polis, Koperal S Yogeswaran, 35, yang bertugas di Unit Rondaan Bermotosikal, Ibu Pejabat Polis Daerah Tawau, ditemukan rentung di sebuah bilik di Taman King Fook, Jalan Utara, dekat sini, pagi tadi.

Ketua Balai Bomba dan Penyelamat (BBP) Tawau Julius John Stephen berkata, pihaknya menemukan mayat itu ketika operasi memadam kebakaran di lokasi kejadian selepas menerima panggilan kecemasan berhubung kejadian itu pada 11.17 pagi.

“Seramai 14 anggota bersama dua jentera dari BBP Tawau dikejarkan ke sebuah rumah di Taman King Fook, bagaimanapun sebaik tiba di situ kebakaran membabitkan sebuah bilik itu sudah dipadamkan sebelum jentera tiba.

“Pasukan bomba bertindak membuka pintu utama rumah berkenaan untuk pengudaraan sebelum menemukan mayat lelaki di bilik berkenaan dalam keadaan rentung,” katanya dalam kenyataan, hari ini.

Katanya, mayat kemudiannya diserahkan kepada polis untuk tindakan selanjutnya.

Sementara itu, Ketua Polis Daerah Tawau Asisten Komisioner Jasmin Hussin ketika dihubungi mengesahkan menerima laporan berhubung kejadian itu.

Beliau bagaimanapun berkata, siasatan di tempat kejadian dan dalam kalangan saksi masih dijalankan, termasuk mengenal pasti punca kejadian.

“Kenyataan rasmi mengenai perkara ini akan dikeluarkan dalam sedikit masa lagi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laluan Tikus ESSZone Berpotensi Jadi Punca Penularan Covid-19

TAWAU, 28 Mei: Laluan tikus di Zon Selamat Timur Sabah (ESSZone) yang digunakan pendatang asing tanpa izin untuk menyusup masuk dan keluar dari Sabah berpotensi menjadi punca penularan COVID-19 di negeri ini.

Komander Kawasan Keselamatan Khas Pantai Timur Sabah (ESSCom) Datuk Hazani Ghazali berkata ini kerana laluan tersebut terlalu banyak misalnya ada laluan dikesan dari Pulau Sebatik, Tawau ke Kalabakan dan sehingga di Long Pasia, Sipitang.

Hazani berkata terbaharu pihaknya mengesan enam orang dari Indonesia menyusup masuk ke Sabah menggunakan laluan tikus di Kalabakan.

“Tindakan mereka ini boleh menyebabkan penularan jangkitan COVID-19  dan ekoran itu kita memaklumkan kepada Pejabat Kesihatan (Kawasan Tawau) agar kesemua mereka yang dikesan ini menjalani ujian COVID-19,” katanya ketika dihubungi Bernama di sini, hari ini.

Bagaimanapun katanya, difahamkan seorang daripada warga asing tersebut berjaya melarikan diri dan pihak keselamatan masih giat mengesan sehingga ke hari ini.

Dalam perkembangan berkaitan, pasukan keselamatan juga telah mengusir serta-merta lebih 20 pendatang haram yang cuba memasuki Sabah melalui Kalabakan dalam dua kes pada awal bulan ini.

Sebelum itu katanya, seramai 10 pendatang asing tanpa izin yang dikuarantin di Institut Pendidikan Guru (IPG) Kampus Tawau disahkan negatif  COVID-19 dan kesemua mereka telah dirujuk ke Jabatan Imigresen Tawau untuk tindakan lanjut. – BERNAMA


Suspek Sembunyi Di Kampung Pondo

KOTA KINABALU: Sekurang-kurangnya lima ke enam das tembakan dilepaskan oleh suspek menggunakan senapang yang menyebabkan tiga termasuk dua kanak-kanak cedera di Kampung Lok Urai, Pulau Gaya, semalam.

Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati seorang lelaki berusia 30-an yang menaiki bot pam dipercayai melepaskan tembakan ke arah jambatan di kampung itu.

“Menurut beberapa saksi kejadian, suspek dari arah bot melepaskan lima ke enam das tembakan dipercayai menggunakan senapang laras panjang.

“Namun kita tidak dapat pastikan jenis senapang yang digunakan suspek,” katanya ketika ditemui di Ibu Pejabat Polis Daerah (IPD) Kota Kinabalu, hari ini.

Habibi berkata, pihaknya sedang mengesan suspek yang dipercayai bersembunyi di kawasan Kampung Pondo, Pulau Gaya.

“Sejak kejadian itu, Bahagian Siasatan Jenayah IPD Kota Kinabalu dan Bahagian Siasatan Khas (D9) Ibu Pejabat Kontinjen (IPK) Sabah menjalankan risikan dan pemantauan di lokasi kejadian bagi mengesan suspek dan menghalang dia melarikan diri.

“Dengan elemen berkenaan, saya harap dalam tempoh terdekat ini, kita dapat kesan dan berkas suspek terbabit,” katanya.

Ditanya mengenai motif kejadian, Habibi berkata, pihaknya masih menyiasat punca kejadian itu dan kemungkinan kejadian itu bukan tembakan rambang.

“Mungkin motif lain yang kita masih belum pasti di antara mangsa dengan subjek (suspek) itu sendiri.

“Orang ramai tidak perlu risau kerana kejadian ini adalah terpencil dan sudah beberapa tahun kejadian seperti ini tidak pernah berlaku sebelum ini,” katanya.

Sementara itu, Habibi berkata, semua mangsa yang juga warga tempatan dilaporkan berada dalam keadaan stabil dan masih menerima rawatan di Hospital Queen Elizabeth (HQE).

Kes disiasat mengikut Seksyen 307 Kanun Keseksaan kerana cubaan membunuh.

Dalam kejadian jam 7 malam semalam, suspek menembak tiga lelaki termasuk dua kanak-kanak di atas jambatan Kampung Lok Urai, Pulau Gaya.

Dua mangsa berusia 36 dan 10 tahun parah manakala seorang lagi kanak-kanak berusia tiga tahun cedera ringan.


Pilihan Raya Sabah Boleh Selesaikan Kemelut Politik

KUALA LUMPUR: Pembubaran Dewan Undangan Negeri (DUN) Sabah bagi memberi laluan kepada pilihan raya negeri (PRN) diadakan adalah resolusi terbaik bagi menyelesaikan ketidaktentuan dan kemelut politik di negeri itu.

Pensyarah Kanan Sekolah Perniagaan dan Ekonomi, Universiti Putra Malaysia (UPM), Prof Madya Dr Anuar Shah Bali Mahomed, berkata keputusan pilihan raya itu akan memberi petunjuk jelas mengenai sokongan rakyat terhadap pemimpin pilihan mereka.

Beliau yang juga penganalisis politik, berkata walaupun pilihan raya akan diadakan dalam situasi penularan wabak COVID-19, namun ia harus berlangsung bagi menamatkan kemelut politik di Sabah.

“Jika diambil kira krisis Sabah pada 1994, apabila berlaku pembubaran DUN, kita dapati akan ada satu parti politik yang menang lebih besar…politik Malaysia amat dinamik. Ia boleh berubah dalam masa singkat,” katanya.

Beliau berkata demikian ketika menjadi tetamu program Ruang Bicara bertajuk ‘Politik Sabah: Mandat dan Hala Tuju’ yang disiarkan Bernama TV, malam tadi.

Senada dengan beliau, seorang lagi penganalisis politik, Dr Oh Ei Sun, berkata kebanyakan rakyat Sabah berpendapat keputusan pilihan raya yang membabitkan kira-kira 1.2 juta pengundi Sabah, bakal menjadi ukuran sokongan politik terbaik jika bersandarkan situasi politik yang sering berubah-ubah disebabkan pembelotan dan lompat parti.

Beliau yang juga Felo Kanan Institut Hal Ehwal Antarabangsa Singapura, yang berpusat di Singapura, berharap pilihan raya negeri kali ini dapat menampilkan calon muda bagi menerajui kepimpinan negeri Sabah.

Bagaimanapun, seorang lagi penganalisis politik yang turut menjadi ahli panel program itu, Musram Rakunman, berkata ramai rakyat Sabah berpendapat adalah tidak wajar mengadakan pilihan raya negeri ketika ini, kerana rakyat Sabah masih bimbang dengan penularan wabak COVID-19.

“Kawan-kawan di kedai kopi cakap macam mana nak mengundi, mereka takut dengan COVID-19…rata-rata rakyat Sabah tidak berminat politik ketika ini. Mereka hanya mahu kerajaan menumpukan masalah ekonomi dan memerangi COVID-19,” kata Musram, seorang penulis dan juga penganalisis politik Sabah.

Semalam, Ketua Menteri Sabah, Datuk Seri Mohd Shafie Apdal mengumumkan pembubaran DUN yang akan menyaksikan pilihan raya negeri diadakan dalam tempoh 60 hari.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wakil rakyat Sabah keluar Umno, sokong Dr M

Sekumpulan besar Anggota Parlimen Umno Sabah dan Anggota Dewan Undangan Negeri (ADUN) keluar parti dan memberi sokongan penuh kepada Perdana Menteri Dr Mahathir Mohamad.

Mereka termasuk Anggota Parlimen Beluran, Ronald Kiandee; Anggota Parlimen Kudat, Abdul Rahim Bakri; Anggota Parlimen Beaufort Azizah Mohd Dun dan Anggota Parlimen Libaran, Zakaria Mohd Edris.

Anggota Parlimen Sipitang, Yamani Hafez Musa juga dikatakan meninggalkan parti itu tetapi tidak hadir pada sidang akhbar untuk mengumumkan perkara itu di Kota Kinabalu petang ini.

Hafez merupakan anak kepada bekas ketua menteri Sabah Musa Aman.

Dengan perkembangan tersebut, Musa merupakan salah seorang daripada dua anggota parlimen di Sabah yang masih bersama Umno selain Anggota  Parlimen Kinabatangan, Bung Moktar Radin.

Tindakan empat anggota parlimen itu menjadikan bilangan keseluruhan kerusi parlimen Umno kini tinggal 44 kerusi.

Bagi kerusi DUN Sabah pula, Umno kini hanya memiliki satu kerusi berbanding 17 yang dimenanginya pada pilihan raya umum lalu.

Kerusi berkenaan ialah Sibuga yang dipertahankan Musa.

Sementara itu, timbalan presiden PBRS dan Anggota Parlimen Pensiangan, Arthur Joseph Kurup juga mengumumkan peletakan jawatan dalam BN pada hari ini.

Terdahulu, Ketua Pemuda Umno Sabah Abdul Aziz Julkarnain menafikan spekulasi bahawa Umno negeri itu akan dibubarkan.

Beliau berkata spekulasi itu dilakukan musuh politik Umno yang cuba memecahbelahkan akar umbi parti itu.Sumber : MalaysiaKini


SSB: Sabah Gubal Undang-Undang Larang Plastik Sekali Guna & Penyedut Minuman

KOTA KINABALU: Sabah bakal menjadi antara negeri terawal melarang penggunaan beg plastik sekali guna dan penyedut minuman plastik menerusi penggubalan undang-undang berkaitan.

Menteri Kerajaan Tempatan dan Perumahan negeri, Datuk Masidi Manjun, berkata kementeriannya sedang memuktamadkan Undang-Undang Kecil Larangan Penggunaan Plastik Sekali Guna dan Penyedut Minuman di Premis-Premis Perniagaan.

Beliau berkata, undang-undang kecil sebagai panduan pihak berkuasa tempatan (PBT) itu adalah antara tiga undang-undang yang sedang digubal bagi membudayakan pengurusan sisa pepejal yang efisien ke arah kelestarian alam sekitar negeri ini.

Dua lagi undang-undang yang turut dimuktamadkan katanya ialah Enakmen Pengurusan Sisa Pepejal dan Pembersihan Awam Negeri Sabah serta Undang-Undang Kecil bagi Kutipan Fi Utiliti dan Ameniti Kerajaan Tempatan.

“Pengurusan sisa pepejal dan pembersihan awam yang cekap dan efisien juga adalah antara fokus utama kementerian saya,” katanya ketika menggulung perbahasan kementeriannya pada Persidangan Dewan Undangan Negeri (DUN) Sabah, di sini, semalam.

Katanya, pada tahun depan, kementeriannya menerima peruntukan RM5.1 juta untuk melaksanakan inisiatif sisa pepejal termasuk pembekalan mesin pemproses sisa makanan bagi melupuskan sisa makanan atau organik di setiap PBT.

Peruntukan itu, katanya turut digunakan untuk membekalkan tong sampah jenis besi dan kontena 3R mudah alih kepada semua PBT sebagai pusat kutipan bahan kitar semula seperti kertas, plastik dan kaca bagi meningkatkan budaya hijau melalui aktiviti 3R (Reduce, Reuse, Recycle).

“Pada tahun 2021, sebanyak RM1.51 juta turut disediakan menerusi peruntukan kerajaan negeri untuk menaik taraf dua tapak pelupusan sampah iaitu di Papar dan Semporna serta membina satu tapak pelupusan sampah di Pulau Banggi.

“Sebanyak 13 tapak pelupusan sampah milik PBT akan dinaik taraf di bawah Rancangan Malaysia Ke-12 (RMKe-12),” katanya.

Masidi yang juga Menteri Kewangan II Sabah berkata, Projek Tapak Pelupusan Sanitari yang dibangunkan di Bukit Gemok, Tawau pula dijangka mula beroperasi pada tahun depan.

Pembukaan tapak itu, katanya bagi memastikan sampah yang dihantar dapat dilupuskan dengan selamat dan teratur.

Katanya, lebih banyak tapak pelupusan sampah berstatus Sanitari Landfil Level 4 yang lebih kos efektif akan dibangunkan di seluruh Sabah.

Kementerian saya juga akan memperhebat pelaksanaan kempen kesedaran dalam kalangan komuniti mengenai pengurangan sampah, kitar semula, penggunaan kompos dan pengasingan sisa makanan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Naikkan i-Citra Daripada RM5,000 Ke RM10,000, Ramai Lagi Masih Terkesan

KUALA LUMPUR: Najib Razak berharap kerajaan dapat mempertimbangkan menaikkan had pengeluaran i-Citra Kumpulan Wang Simpanan Pekerja (KWSP) daripada RM5,000 kepada RM10,000 kerana masih ramai yang terjejas dan terkesan akibat Covid-19.

Bekas Perdana Menteri itu berkata, rakyat Malaysia yang terjejas umumnya mahu menggunakan wang tersebut untuk membayar hutang dan memulakan perniagaan kecil-kecilan.

“Dua hari lepas dan semalam, saya berkesempatan berjalan-jalan di Melaka. Seperti biasa saya berkongsi gambar-gambar aktiviti saya di akaun media sosial saya.

“Walau bagaimanapun, agak menghairankan apabila boleh dikatakan hampir sebahagian besar komen-komen daripada followers Facebook saya membangkitkan soal i-Citra yang tidak disentuh semasa pembentangan Bajet 2022.

“Saya dapati ramai yang bersuara dan mendesak, sebenarnya mereka mempunyai tunggakan yang perlu dijelaskan atau pun berniat untuk mengumpul modal untuk memulakan perniagaan kecil mereka. Mereka bukan sukaa-suka nak keluarkan caruman mereka,” katanya di Dewan Rakyat ketika membahaskan Belanjawan 2022.

Ahli Parlimen Pekan itu berkata, diharapkan pengeluaran i-Citra RM10,000 adalah skim pengeluaran khas terakhir kerana ia sangat dituntut rakyat.

Katanya, langkah itu tidak boleh disifatkan sebagai langkah populis, tetapi ia adalah disebabkan keperluan mendesak rakyat. Katanya, bagi mengimbangi pengeluaran itu, beberapa perkara boleh dilakukan kerajaan untuk membantu KWSP.

“Kerajaan perlu memberi keutamaan untuk memulihkan simpanan rakyat dalam KWSP. Seperti yang saya pernah bangkitkan dalam perbahasan bajet tahun lepas, ini boleh dilakukan.

“Kerajaan boleh bantu KWSP meraih pendapatan lebih dengan memberi projek lebih lumayan kepada KWSP, contohnya sebelum ini, projek KWASA Land atas tanah Lembaga Getah Malaysia dan projek di United Kingdom serta pemilikan 49% di dalam syarikat PLUS,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Temui Ajal Dalam Kolam Digali Sendiri Di Ranau

RANAU: Seorang lelaki warga Indonesia ditemui lemas selepas dipercayai tergelincir ketika menjalankan kerja menggali kolam ikan sedalam 2.43 meter di Kampung Keligan Kinaratuan di sini, semalam.

Mangsa, Junaidi @ Yoannes Yangka, 35, ditemui pasukan bomba pada jam 5.09 petang selepas dilaporkan hilang oleh rakan sekerjanya kira-kira jam 3.30 petang pada hari yang sama.

Ketua Balai Bomba dan Penyelamat (BBP) Daerah Ranau, Ridwan Mohd Taib berkata, pihaknya menerima panggilan pada jam 3.59 petang dan seramai lapan anggota bomba bersama sebuah satu jentera serta kenderaan utiliti Unit Bantuan Perkhidmatan Kecemasan (EMRS) dikejar ke lokasi kejadian.

Operasi mencari dan menyelamat (SAR) mangsa dilakukan dengan bantuan penduduk kampung di lokasi terakhir mangsa dilaporkan tergelincir.

Mangsa kemudiannya ditemui di dasar kolam dan disahkan meninggal dunia oleh pasukan perubatan.

“Mayat diserahkan kepada polis sebelum dibawa ke Hospital Ranau untuk tindakan lanjut dan operasi ditamatkan jam 5.15 petang,” katanya ketika dihubungi, hari ini.

Ketua Polis Daerah Ranau, Deputi Superintendan Mohd Shahrul Abdul Wahab ketika dihubungi berkata, kes diklasifikasikan mati mengejut (SDR) namun siasatan masih diteruskan bagi mengenal pasti punca sebenar.

“Mangsa dipercayai membantu rakannya menggali kolam bertujuan menambah kedalaman dengan menggunakan jentera, namun tergelincir dan terjatuh lalu tenggelam sebelum gagal dikesan rakannya berikutan keadaan air kolam yang kabut.

“Difahamkan, kolam seluas 0.81 hektar itu digunakan untuk tujuan memancing,” katanya.


Positif COVID-19 Dipercayai Selepas Sentuh Baju Tercemar, Staf Dobi Dilapor Jangkiti 13 Yang Lain

Seorang petugas kedai dobi di China dipercayai dijangkiti COVID-19 melalui pakaian yang tercemar dengan virus itu.

Menurut Mirror UK, seorang ahli epidemiologi dari China, Wu Zunyou berkata, Badan Pencegahan dan Pengawalan Penyakit negara itu sedang meneliti kes pekerja tersebut yang berlaku di bandar Shulan di Timur Laut China.

Wanita berusia 45 tahun itu dilaporkan mempunyai kontak rapat dengan beberapa pengunjung dari Rusia sekitar 8 hingga 30 April.

Wanita itu dipercayai menjangkitkan wabak itu kepada suami, tiga adik-beradik perempuan dan beberapa saudaranya yang lain.

Menurut pakar dari National Health Commission and Chinese Center for Disease Control and Prevention pula, mereka mendapati sekurang-kurangnya satu kluster dengan 13 orang pesakit dijangkiti wanita berkenaan.

Biarpun belum jelas sejauh mana COVID-19 boleh tersebar melalui pakaian, pakar menasihatkan orang ramai agar tetap teliti menjaga kebersihan pakaian.

Orang ramai disarankan menggunakan sabun basuhan yang mengandungi peluntur untuk mematikan kuman serta merendam pakaian dalam air bersuhu 60 hingga 90°C (140–194°F).

Pun begitu, teknik basuhan itu haruslah dilakukan setelah mempertimbangkan tatacara penjagaan pakaian terlibat.

Sumber: Mirror UK, Medical News Today, WHO / SiakapKeli

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sabah sebagai wilayah: Jawatankuasa khas MA63 bincang pinda perlembagaan

KOTA KINABALU, 12 Nov – Jawatankuasa Khas untuk menyemak Perjanjian Malaysia 1963 (MA63) akan bermesyuarat bagi membincangkan untuk meminda Perlembagaan Persekutuan bagi mengiktiraf Sabah sebagai sebuah wilayah, kata Ketua Menteri Sabah Datuk Seri Mohd Shafie Apdal hari ini.

Beliau berkata perkara itu akan diperhalusi dalam mesyuarat pertama jawatankuasa khas itu tidak lama lagi.

“Jawatankuasa khas itu dijangka mengadakan mesyuarat pertama dalam masa terdekat untuk mengenal pasti skop semakan dan isu berkaitan MA63.

“Tempoh masa diperuntukkan untuk kajian ini adalah selama enam bulan sahaja,” katanya pada persidangan Dewan Undangan Negeri Sabah di sini.

Beliau berkata demikian ketika menjawab soalan Datuk Dr Jeffrey Kitingan (Solidariti-Tambunan) yang bertanyakan bilakah pengiktirafan Sabah sebagai wilayah akan direalisasikan.

Mohd Shafie turut memberitahu Sabah memerlukan satu sistem efisien bagi memperhalusi pelaksanaan kuasa yang akan diturunkan kepada negeri ini mengikut MA63.


Haram pembalakan, Sabah berdepan saman RM91.6 juta

KOTA KINABALU: Sebuah syarikat pengurusan hutan terbesar di Sabah menyaman kerajaan negeri sebanyak RM91.6 juta kerana mengharamkan eksport balak tahun lalu.

Boonrich Sdn Bhd, yang dikaitkan dengan bekas ketua menteri Harris Salleh berkata, keputusan menggantung eksport balak bertentangan dengan perlembagaan dan merupakan diskriminasi terhadap perniagaannya.

Wakil Boonrich, Benn Osman berkata, saman itu difailkan di Mahkamah Tinggi Kota Kinabalu pada 7 Mac.

Saman itu menamakan ketua pemulihara hutan sebagai defendan pertama dan kerajaan Sabah sebagai defendan kedua.

Ketua Menteri Sabah, Shafie Apdal mengarahkan pengharaman itu Mei lalu, termasuk balak yang ditanam, dalam satu tindakan drastik bagi memastikan bekalan bahan kayu mentah mencukupi bagi keperluan semasa kilang-kilang di negeri itu dan peluang pekerjaan kepada rakyat tempatan.

Dalam afidavitnya, Pengarah Urusan Boonrich, Halijah Harris berkata, syarikat tersebut, yang menanam pokok jati sejak 27 tahun lalu bersedia untuk memotong dan mengeksport 64,828 daripada 220,000 kayu jati tahun lalu.

Katanya, syarikat tersebut mempromosikan penjualan kayu jati di dalam dan luar negara, tetapi hanya mendapat sambutan baik dari Dubai, India dan China.

Syarikat itu, antara yang pertama menanam balak, menerima sijil pendaftarannya sebagai pengeksport dan pembekal daripada defendan pertama pada 1 Jun 2017.

Halijah berkata, syarikat tersebut hantar 4 surat kepada defendan pertama dan 3 surat kepada defendan kedua antara 6 Sept tahun lalu dan 11 Jan lepas, untuk mendapatkan penjelasan dan meminta pengecualian daripada pengharaman atas alasan balaknya ditanam secara komersial di tanah asing, bukan di hutan semula jadi.

Defendan, katanya, hanya menjawab kepada 3 daripada 7 surat tersebut.

Saman ini adalah yang kedua terbesar ke atas kerajaan negeri. Sebelum ini, 5 syarikat konsesi air memfailkan saman RM254 juta kerana mendakwa kontrak mereka ditamatkan secara salah. – FMT


COVID-19: Hanya Tinggal Tujuh Daerah Zon Merah Di Sabah

KOTA KINABALU: Hanya tujuh daripada 27 daerah di Sabah masih dalam Zon Merah COVID-19, termasuk Keningau yang mencatatkan angka jangkitan baharu tertinggi membabitkan 18 kes, semalam.

Daerah lain ialah Tawau dengan lapan kes baharu, Kota Kinabalu (lima), Kalabakan (lima), Sandakan (dua), Kota Marudu (dua) dan Nabawan (sifar).

Jurucakap COVID-19 Sabah, Datuk Masidi Manjun, berkata sembilan daerah pula dalam Zon Jingga, iaitu Kudat, Papar, Beluran, Kota Belud, Penampang, Putatan, Kunak dan Kinabatangan.

“Selain itu, Lahad Datu bertukar daripada Zon Merah kepada Zon Jingga, hari ini (semalam).

“Zon Kuning meliputi 10 daerah, manakala Tongod kekal dalam Zon Hijau,” katanya dalam kenyataan, malam tadi.

Masidi yang juga Menteri Kerajaan Tempatan dan Perumahan negeri berkata, Sabah secara keseluruhan terus melaporkan angka jangkitan baharu COVID-19 yang rendah membabitkan 54 kes, semalam, dengan satu kematian direkodkan di Sipitang.

“Jangkitan baharu itu meliputi 39 kes (72.2 peratus) dikesan melalui saringan kontak rapat, kes bergejala (enam) dan saringan kluster sedia ada (satu),” katanya.

Seterusnya, 57 pesakit sembuh, manakala 585 orang masih menerima rawatan meliputi 210 di hospital serta 375 lagi di Pusat Kuarantin dan Rawatan Berisiko Rendah (PKRC).

Beliau berkata, ia mewakili penggunaan 11.7 peratus daripada 5,001 unit katil disediakan untuk pesakit COVID-19 di seluruh Sabah ketika ini.

Masidi berkata, 2,501 orang pula menerima dos pertama vaksin, semalam, menjadikan jumlah kumulatifnya di Sabah mencecah 16,566 orang, setakat ini.

Dalam pada itu, katanya, kebanyakan kompaun kerana mengingkari prosedur operasi standard (SOP) Perintah Kawalan Pergerakan Pemulihan (PKPP) di Sabah, semalam, membabitkan kesalahan tidak memakai pelitup muka dengan empat kes.

Katanya, empat lagi kompaun adalah berkaitan kesalahan dilakukan pemilik premis, iaitu tiada penjarakan fizikal, tiada tanda penjarakan di meja dan tiada penanda arah keluar masuk.

Beliau berkata, tujuh kompaun dikeluarkan di sekitar Kota Kinabalu, manakala satu lagi di Kinarut, Papar. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Rampas 250KG Ikan Dipercayai Hasil Kaedah Bom Di Pulau Gaya

KOTA KINABALU: Agensi Penguatkuasaan Maritim Malaysia (Maritim Malaysia) merampas 250 kilogram (kg) ikan dipercayai ditangkap menggunakan kaedah bom di perairan Pulau Gaya, kelmarin.

Pasukan penguat kuasa yang melakukan pemeriksaan terhadap sebuah bot nelayan, turut menemui dan merampas tiga botol mengandungi serbuk putih disyaki untuk kegunaan membuat bom ikan.

Dalam kejadian kira-kira jam 6.40 petang itu, beberapa kru bot nelayan terbabit bagaimanapun dilaporkan terjun ke laut bagi mengelak daripada ditahan apabila dihampiri bot peronda.

Pengarah Maritim Malaysia Sabah, Laksamana Muda Maritim Kamaruszaman Abu Hassan, berkata terdahulu sepasukan anggotanya menjalankan rondaan Operasi Naga Timur di perairan Kota Kinabalu.

“Ketika meronda, sebuah bot kayu tanpa nombor pendaftaran dilihat berada dalam keadaan mencurigakan. Sebaik saja dihampiri, beberapa individu dari bot itu bertindak terjun ke laut lalu berenang ke arah daratan terdekat.

“Hasil pemeriksaan terhadap bot itu, anggota menemui tiga botol minuman plastik mengandungi serbuk putih disyaki untuk kegunaan membuat bom ikan, peralatan menyelam dan 250kg ikan pelbagai jenis dipercayai ditangkap melalui kaedah bom,” katanya dalam satu kenyataan, di sini.

Beliau berkata, bot terbabit kemudian dibawa ke Jeti Maritim di Sepanggar untuk diserahkan kepada pegawai penyiasat mengikut Akta Perikanan 1985.

Kamaruszaman menegaskan, pihaknya sentiasa melakukan risikan dan pemantauan untuk mengekang sebarang aktiviti mengebom ikan serta pencerobohan bot nelayan asing yang mengaut hasil laut negara.

“Maritim Malaysia juga tidak akan berkompromi dengan pihak atau individu yang mendalangi aktiviti pengeboman ikan dan pencerobohan bot nelayan asing di perairan negara ini.

“Selain itu, bot nelayan tempatan yang didapati melanggar undang-undang maritim akan turut diambil tindakan,” katanya.


Penerbangan Ihsan TUDM Bawa Dua Bayi Dari Sabah Dirawat Di IJN

KUALA LUMPUR : Tentera Udara Diraja Malaysia (TUDM) melaksanakan penerbangan ihsan membawa dua bayi lelaki dari Kota Kinabalu, Sabah ke Pangkalan Udara Subang bagi mendapatkan pembedahan segera dan rawatan selanjutnya di Institut Jantung Negara (IJN), di sini, hari ini.

Dalam satu kenyataan media Bahagian Perhubungan Awam TUDM berkata, bayi yang dibawa ialah Raava Whilby Renold berusia satu bulan mengalami masalah malformasi injap dan masalah jantung dan Haiyan Ali Mohd Aliff berusia dua bulan mengalami masalah jantung berlubang dengan malformasi pembuluh darah besar.

Menurut kenyataan itu, kedua-dua bayi berkenaan sebelum ini sudah menerima rawatan di Hospital Wanita dan Kanak-kanak Sabah di Kota Kinabalu.

“Penerbangan ihsan ini menggunakan pesawat angkut C130H dari No. 20 Skuadron, Pangkalan Udara Subang.

“Pesawat diterbangkan oleh dua set juruterbang iaitu set pertama Mejar Khairol Fadzley Abu Bakar (TUDM) selaku juruterbang dan Kapten Muhammad Faiz Ahmad Shukri (TUDM) sebagai pembantu juruterbang.

“Set kedua pula adalah Mejar Ahmad Zikri Azhar TUDM selaku juruterbang dan Kapten Jamaludin Juhari TUDM sebagai pembantu juruterbang,” katanya.

Menurut kenyataan itu lagi, anak kapal lain turut terbabit adalah Jurutera Penerbangan Mejar Yusri Samion (TUDM) dan Kapten Khairul Anuar Khalid (TUDM), Jurumalim Kapten Nor Sazmil Nor Azman (TUDM) dan Loadmaster FSjn Wahiyudin Wahid, FSjn Kiranjit Kaur Jagir Singh serta Sarjan Udara Hanif Hashim.

Katanya, turut mengiringi bayi dalam penerbangan adalah seorang pegawai perubatan, seorang jururawat dan juga ibu kepada bayi masing-masing.

“Selain itu, pesawat ini juga turut membawa sampel ujian Covid-19 dari Kota Kinabalu bagi pelaksanaan ujian pengesahan di makmal-makmal semenanjung.

“Pesawat C130H berlepas dari Kota Kinabalu pada 3.14 petang dan tiba di Pangkalan Udara Subang pada 6.27 petang seterusnya dua bayi berkenaan dibawa ke IJN oleh pasukan petugas yang sedia menunggu ketibaan pesakit.

“Seluruh warga TUDM mendoakan supaya bayi berkenaan menjalani rawatan dengan segera serta diberikan kesembuhan dan kesihatan yang baik,” katanya.

Bahagian Perhubungan Awam TUDM berharap usaha yang dilaksanakan TUDM dengan kerjasama pasukan perubatan melancarkan proses rawatan perubatan serta membantu meringankan bebanan yang ditanggung keluarga bayi berkenaan.

TUDM, katanya, sentiasa komited melaksanakan tugas dipertanggungjawabkan di dalam menjaga kedaulatan negara tercinta dan pada masa sama turut menunaikan tanggungjawab kemanusiaan khusus kepada golongan yang benar-benar memerlukan.

“Tahniah dan syabas diucapkan kepada semua anak kapal serta pihak yang terlibat dalam memastikan misi yang dilaksanakan berjalan dengan lancar dan selamat,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Bakar Rumah Dan Kereta Akibat Selisih Faham Dengan Isteri

TAMBUNAN : Seorang lelaki membakar rumahnya dan memusnahkan kereta sendiri hanya disebabkan perselisihan faham dengan isteri.

Susulan tindakan itu, badan lelaki berusia 62 tahun itu melecur 40% dalam kejadian di Kampung Kiukad Lotong, Tambunan malam tadi.

Ketua Polis Daerah Keningau, Nor Rafidah Kasim berkata, pihaknya menerima panggilan daripada orang awam pada 10.36 malam Jumaat.

“Menurut saksi, tubuh mangsa melecur ketika menyalakan api.

“Siasatan awal mendapati lelaki terbabit berselisih faham dengan isterinya sehingga sanggup membakar rumahnya sendiri,” katanya menurut laporan Harian Metro.

Jurucakap pusat gerakan operasi Jabatan Bomba dan Penyelamat (JBPM) Sabah berkata, lapan anggota bersama jentera dan EMRS dari Balai Bomba dan Penyelamat (BBP) Tambunan dikejarkan ke lokasi kejadian.

Beliau berkata, rumah mangsa terbakar sepenuhnya, manakala trak pikap Isuzu D Max terbakar 30%.

Katanya, lelaki itu diberikan rawatan awal oleh pasukan EMRS sebelum dihantar ke hospital untuk rawatan lanjut dan operasi ditamatkan sejam kemudian. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KKM Pertimbang Hantar Semula Kakitangan Di Sabah Ke Negeri Masing-Masing

KUALA LUMPUR: Kementerian Kesihatan Malaysia (KKM) mempertimbangkan untuk menghantar semula kakitangan kesihatan di Sabah ke negeri masing-masing di Semenanjung, terutama di Selangor.

Ketua Pengarah Kesihatan Tan Sri Dr Noor Hisham Abdullah berkata, pihaknya cuba menggerakkan petugas ke sesuatu daerah atau negeri yang mencatatkan peningkatan kes baharu Covid-19 seperti yang dilaksanakan sebelum ini di Sabah secara dalaman serta dari Semenanjung.

Beliau berkata, di Selangor petugas kesihatan sudah digerakkan secara dalaman untuk membantu saringan di kawasan berisiko membabitkan 59 anggota perubatan dan 57 anggota kesihatan awam.

“Sejumlah 64 anggota kesihatan awam digerakkan dari negeri-negeri lain. Ketika ini, ada permintaan dari Selangor dan Negeri Sembilan untuk mendapatkan anggota yang berkhidmat di Sabah.

“Melihat kepada penurunan kes di Sabah, kita akan pertimbangkan mereka ini (petugas) untuk kembali pada negeri masing-masing bagi membantu pengesanan kes dan penilaian risiko di kawasan terbabit,” katanya pada sidang media di Putrajaya, hari ini.

Noor Hisham berkata, pihaknya juga menggerakkan pertubuhan bukan kerajaan (NGO) yang bersama KKM di Selangor seperti Mercy Malaysia dan Persatuan Bulan Sabit Malaysia.

“Antara tugas-tugas yang kita arahkan mereka bersama KKM adalah siasatan kes Covid-19 dan pengesanan kontak rapat selain pengambilan sampel di lapangan.

“Ini membantu KKM mengoptimumkan sumber manusia kami iaitu petugas kita bagi membantu mempercepatkan saringan di lapangan,” katanya.

Mengulas mengenai perkembangan Kluster Teratai, beliau berkata, sehingga hari ini, dianggarkan sebanyak 150 kes positif dilaporkan di peringkat komuniti dan di luar kawasan lokaliti Perintah Kawalan Pergerakan Diperketatkan (PKPD) membabitkan kluster itu.

“Bagi bukan warganegara, mereka tinggal di asrama yang disediakan majikan namun ada 164 daripada warganegara (pekerja) yang pulang ke rumah masing-masing.

“Bila ada yang dijangkiti, mereka menjangkiti ahli keluarga dan ia kini sudah membabitkan dua generasi penularan dalam keluarga iaitu kira-kira 150 kes positif,” katanya.

Beliau berkata, pihaknya turut menjalankan saringan dalam kalangan komuniti di Meru, Selangor menggunakan kaedah ujian Rapid Test Kit Antigen (RTK-antigen).

“Setakat ini, aktiviti saringan masih dijalankan untuk Kluster Teratai dan kita harap dapat membendung penularan jangkitan dalam komuniti membabitkan komuniti di Selangor dan Kuala Lumpur.

“Ini kerana individu tempatan yang bekerja di kilang itu pu – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kurangkan Birokrasi Tarik Lebih Pelaburan Ke Sabah – Salleh

KOTA KINABALU: Sabah perlu memberi tumpuan terhadap usaha menarik pelaburan berkualiti tinggi dari syarikat tempatan dan luar negara melalui pelbagai strategi pelaburan dan inisiatif di tengah-tengah pandemik Covid-19, kata Pengerusi Kumpulan Qhazanah Sabah Salleh Said Keruak.

Katanya, tempoh kelulusan pelaburan mesti dipendekkan manakala prosesnya juga perlu dipermudahkan.

“Sebagai contoh, masa pemprosesan dan pemprosesan permohonan yang perlu melalui peringkat tertentu seperti Penilaian Kesan Alam Sekitar (EIA) atau Penilaian Kesan Alam Sekitar Terperinci (DEIA) untuk jenis pelaburan tertentu, penukaran tanah, birokrasi dalam kerajaan atau pihak berkuasa tempatan mungkin boleh dipendekkan. Dengan ini proses itu dapat dipercepatkan,” katanya.

Bercakap pada Persidangan Antarabangsa Perniagaan dan Ekonomi Sabah, beliau menegaskan perkara ini penting memandangkan negeri itu ketinggalan tidak menerima jumlah pelaburan besar selama beberapa tahun.

“Sejak 40 tahun lalu, berdasarkan laporan jumlah pelaburan yang diluluskan oleh MIDA (Lembaga Pembangunan Pelaburan Malaysia) di Sabah, dalam kebanyakan tahun tersebut jumlah pelaburan adalah kurang daripada satu bilion,” katanya dengan menambah negeri seperti Selangor dan Pulau Pinang meraih lebih satu bilion ringgit sepanjang tahun.

Ahli Dewan Undangan Negeri (ADUN) Usukan itu berkata, beliau telah membangkitkan isu itu dalam persidangan DUN, dan menambah Ketua Menteri Sabah juga memberi perhatian terhadap perkara itu.

Salleh yang juga bekas Ketua Menteri Sabah berkata, kos perniagaan, kos pentadbiran pelaburan dan lain-lain juga wajar diturunkan dengan ketara. Ini termasuk kos sewa atau pajakan tanah di taman perindustrian.

Selain itu, beliau melihat perlunya melonggarkan peraturan atau dasar berkaitan imigresen, selain memperkenalkan keutamaan pelaburan khusus serta insentif bagi pemindahan kilang, terutama dari Semenanjung.

Pada masa sama beliau menegaskan perlunya memfokuskan pelaburan lebih praktikal melibatkan pembangunan infrastruktur, projek perumahan, serta perkara lain seperti yang disebut dalam dalam Rancangan Pembangunan 5 tahun Sabah Maju Jaya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Wujudkan Syarikat Penerbangan Sendiri – Jelani

KOTA KINABALU: Sudah tiba masanya untuk Kerajaan Negeri Sabah menimbangkan cadangan mewujudkan syarikat penerbangan sendiri bagi menangani isu tambang penerbangan yang terlalu mahal ditawarkan syarikat penerbangan sedia ada ketika ini.

Pengerusi Sri Pelancongan Sabah (SPS), Datuk Jelani Hamdan berkata, Kerajaan juga mungkin boleh mewujudkan kerjasama dengan syarikat penerbangan sedia ada dalam menyediakan perkhidmatan udara yang lebih berpatutan kosnya kepada rakyat dan pengunjung di negeri ini.

Katanya, tindakan syarikat penerbangan ketika ini yang mengenakan kadar tambang terlalu tinggi, khususnya menjelang musim perayaan sangat menyeksakan rakyat dan menjejaskan usaha menarik kedatangan pelancong ke Sabah.

“Saya mencadangkan, sudah tiba masanya Sabah memiliki ‘airline’ sendiri atau bekerjasama dengan ‘airline’ sedia ada atau baru hatta bekerjasama dengan syarikat penerbangan antarabangsa. Sabah perlu mengembangkan sayap dan skop syarikat penerbangan Sabah Air dengan menjadikannya sebagai syarikat penerbangan  komersial sesuai dengan jangkaan pertambahan penumpang apabila Nusantara iaitu ibu negara baru indonesia mula beroperasi,“ katanya dalam satu kenyataan di sini, hari ini.

Beliau mengulas isu tiket penerbangan, khususnya bagi laluan domestik Semenanjung – Sabah yang melambung ketika musim perayaan hingga menimbulkan pelbagai rungutan, selain turut menjadi antara isu yang dibincangkan pada mesyuarat Kabinet Negeri Rabu lalu.

Jelani yang juga Timbalan Pengerusi Lembaga Pelancongan Sabah (STB) berkata, beliau menyokong keputusan Kabinet Negeri yang menggesa syarikat penerbangan menurunkan kadar tambang ke tahap yang lebih berpatutan.

“Saya juga menyokong gesaan Timbalan Ketua Menteri, Datuk Seri Bung Moktar Radin dan Menteri Pelancongan, Kebudayaan dan Alam Sekitar, Datuk Jafry Ariffin yang turut menyuarakan perkara yang sama,” katanya.

Katanya, selepas teguran yang dibuat pelbagai pihak itu, beliau mendapati harga tiket penerbangan masih tinggi meskipun ada sedikit penurunan dilakukan syarikat penerbangan.

Jelasnya, kadar baharu itu masih terlalu mahal dan membebankan rakyat atau pengunjung yang mahu ke Sabah, khususnya pada musim cuti perayaan bermula akhir bulan ini.

“Sebelum ini harga tiket penerbangan mencecah hingga lebih RM3,000 bagi Bussines Class dan lebih RM2,000 bagi Kelas Ekonomi. Semakan terbaru saya di laman web mendapati ada sedikit penurunan selepas teguran itu.

“Namun, kadarnya masih lagi tinggi iaitu antara RM300 lebih hingga lebih RM1,000 khususnya bagi penerbangan di antara Kuala Lumpur – Sabah pada 28, 29 dan 30 April ini.

“Kadar berkenaan masih lagi membebankan terutama kepada rakyat Sabah dan tidak bagus untuk sektor pelancongan,” katanya.

Sehubungan itu, katanya Kerajaan Pusat khususnya perlu mengambil tindakan yang sewajarnya bagi menangani situasi berkenaan demi kepentingan rakyat Sabah dan perkembangan sektor pelancongan negeri.